ORDRE 38/2017, de 4 d'octubre, de la Conselleria d'Educació, Investigació, Cultura i Esport, per la qual es regula l'avaluació en Educació Secundària Obligatòria, en Batxillerat i en els ensenyaments de l'Educació de les Persones Adultes a la Comunitat Valenciana. [2017/8755] (DOGV núm. 8146 de 10.10.2017) Ref. Base de dades 008791/2017

ANÀLISI JURÍDICA

DATA D'ENTRADA EN VIGOR: 11.10.2017

Aquesta disposició afecta:

     AFECTA
          - ORDRE de 14 de juny de 2000, de la Conselleria de Cultura i Educació, per la qual es regula la implantació dels programes formatius dirigits a la formació de persones adultes establits en els annexos I i III del Decret 220/1999, de 23 de novembre, del Govern Valencià, i per la qual es dicten instruccions per a l'organització i el funcionament dels centres públics de formació de persones adultes de la Comunitat Valenciana. [2000/X5381]
     DEROGA
          - ORDE de 14 de desembre de 2007, de la Conselleria d'Educació, sobre avaluació en Educació Secundària Obligatòria. [2007/15520]
          - ORDE de 24 de novembre de 2008, de la Conselleria d'Educació, sobre avaluació en batxillerat a la Comunitat Valenciana. [2008/14480]

ANÀLISI DOCUMENTAL

ORIGEN DE DISPOSICIÓ: Conselleria d'Educació, Investigació, Cultura i Esport
GRUP TEMÀTIC: Legislació
MATÈRIES: Educació
DESCRIPTORS
     Temàtics: 
títol d'estudis, avaluació de coneixements, examen, ensenyament secundari, legislació escolar, títol d'estudis, educació d'adults

ORDRE 38/2017, de 4 d'octubre, de la Conselleria d'Educació, Investigació, Cultura i Esport, per la qual es regula l'avaluació en Educació Secundària Obligatòria, en Batxillerat i en els ensenyaments de l'Educació de les Persones Adultes a la Comunitat Valenciana. [2017/8755]
Capítol I. Disposicions comunes
Article 1. Objecte i àmbit d’aplicació
Article 2. Aspectes generals de l’avaluació
Article 3. Referents en l’avaluació i promoció
Article 4. Competències clau
Article 5. Informació a l’alumnat i a les seues famílies
Article 6. Dret de l’alumnat a l’objectivitat en l’avaluació
Article 7. Avaluació dels processos d’ensenyament i aprenentatge i avaluació interna del centre
Capítol II. Educació Secundària Obligatòria
Article 8. Caràcter de l’avaluació
Article 9. Resultats de l’avaluació
Article 10. Promoció
Article 11. Avaluació per a l’alumnat amb necessitats específiques de suport educatiu
Article 12. Prolongació i flexibilització de l’escolarització
Article 13. Programes de millora de l’aprenentatge i del rendiment
Article 14. Càlcul de la qualificació final de l’etapa d’Educació Secundària Obligatòria
Article 15. Títol de Graduat en Educació Secundària Obligatòria

Article 16. Matrícula d’honor, menció honorífica i premi extraordinari
Article 17. Avaluació final d’etapa de l’Educació Secundària Obligatòria
Capítol III. Batxillerat
Article 18. Caràcter de l’avaluació
Article 19. Resultats de l’avaluació
Article 20. Promoció
Article 21. Permanència en el Batxillerat i anul·lació de la matrícula

Article 22. Possibilitat de cursar una modalitat o itinerari diferent en finalitzar el Batxillerat
Article 23. Càlcul de la qualificació final de l’etapa de Batxillerat

Article 24. Títol de Batxiller
Article 25. Matrícula d’honor i premi extraordinari
Article 26. Avaluació de Batxillerat per a l’accés a la universitat

Article 27. Continuïtat entre matèries
Article 28. Canvis de modalitat, itinerari o primera llengua estrangera
Article 29. Avaluació de l’alumnat amb necessitats educatives especials. Exempció de qualificació
Article 30. Alumnat que es troba en possessió d’un títol de Tècnic dels Ensenyaments Professionals de Música o de Dansa o d’un títol de Tècnic o Tècnic Superior de Formació Professional
Article 31. Alumnat que cursa ensenyaments professionals de Música o de Dansa i de Batxillerat simultàniament
Capítol IV. Educació de les persones adultes
Secció 1. Formació bàsica de les persones adultes
Article 32. Model general d’avaluació
Article 33. Valoració inicial individual de les persones adultes
Article 34. Resultats de l’avaluació de la formació bàsica de les persones adultes
Article 35. Avaluació final de nivell i de cicle i seguiment de la progressió de l’aprenentatge
Article 36. Avaluació final del segon nivell del cicle II de la formació bàsica de les persones adultes
Article 37. Proves per a majors de díhuit anys per a l’obtenció directa del títol de Graduat en Educació Secundària
Article 38. Títol de Graduat en Educació Secundària de la Formació de Persones Adultes
Secció 2. Batxillerat de l’educació de les persones adultes en règim nocturn i a distància
Article 39. Model general d’avaluació
Article 40. Avaluació, seguiment de la progressió de l’aprenentatge i promoció
Article 41. Canvis de règim en els ensenyaments de Batxillerat
Article 42. Pas del model A al model B o viceversa en el Batxillerat de règim nocturn
Article 43. Proves per a majors de vint anys per a l’obtenció directa del títol de Batxiller
Capítol V. Documents oficials d’avaluació d’Educació Secundària Obligatòria, Batxillerat i Formació de Persones Adultes
Article 44. Relació de documents oficials d’avaluació d’Educació Secundària Obligatòria i Batxillerat
Article 45. Expedient acadèmic d’Educació Secundària Obligatòria i Batxillerat
Article 46. Actes d’avaluació d’Educació Secundària Obligatòria i Batxillerat
Article 47. Informe personal per trasllat de centre en Educació Secundària Obligatòria i Batxillerat
Article 48. Historial acadèmic d’Educació Secundària Obligatòria i Batxillerat
Article 49. Consell orientador d’Educació Secundària Obligatòria

Article 50. Mobilitat i trasllat de documents en Educació Secundària Obligatòria i Batxillerat
Article 51. Documents oficials d’avaluació de la formació bàsica de les persones adultes
Article 52. Obligacions administratives dels centres de titularitat privada
Disposicions addicionals
Disposició addicional primera. Procediment d’incorporació de l’alumnat a un curs de Batxillerat del sistema educatiu definit per la Llei orgànica 8/2013, amb matèries no superades del currículum anterior a la seua implantació
Disposició addicional segona. Convalidacions i exempcions
Disposició addicional tercera. Clàusula de no generació de despeses
Disposicions derogatòries
Disposició derogatòria única
Disposicions finals
Disposició final primera. Facultat per a l’aplicació i desplegament
Disposició final segona. Entrada en vigor

PREÀMBUL

L’article 27 de la Constitució espanyola reconeix el dret fonamental a l’educació. Així mateix, s’estableix que l’ensenyament bàsic és obligatori i gratuït. L’article 149.1.30 estableix que l’Estat té competència exclusiva sobre la regulació de les condicions d’obtenció, lliurament i homologació de títols acadèmics i professionals i normes bàsiques per al desenvolupament de l’article 27 de la Constitució, a fi de garantir el compliment de les obligacions dels poders públics en aquesta matèria.

L’Estatut d’Autonomia de la Comunitat Valenciana, en el seu article 53, estableix que és de competència exclusiva de la Generalitat la regulació i administració de l’ensenyament en tota la seua extensió, nivells i graus, modalitats i especialitats, sense perjudici del que disposen l’article 27 de la Constitució espanyola i les lleis orgàniques que, d’acord amb l’apartat 1 de l’article 81 d’aquella, el despleguen, de les facultats que atribueix a l’Estat el número 30 de l’apartat 1 de l’article 149 de la Constitució espanyola, i de l’Alta Inspecció necessària per al seu compliment i garantia.
La Llei orgànica 2/2006, de 3 de maig, d’educació, modificada per la Llei orgànica 8/2013, de 9 de desembre, per a la millora de la qualitat educativa, estableix en el seu article 6.bis la distribució de competències entre el Govern, el ministeri competent en matèria d’educació, les administracions educatives i els centres docents. Per altra banda, aquesta mateixa llei orgànica, determina en el capítol III del títol I l’ordenació general dels ensenyaments d’Educació Secundària Obligatòria, en el capítol IV del mateix títol l’ordenació dels ensenyaments de Batxillerat i en el capítol IX d’aquest mateix títol l’ordenament dels ensenyaments de l’Educació de Persones Adultes i fixa els seus principis generals, objectius, organització, principis pedagògics, avaluació durant l’etapa i avaluació final.
El Reial decret 1105/2014, de 26 de desembre, pel qual s’estableix el currículum bàsic de l’Educació Secundària Obligatòria i del Batxillerat, estableix aquells aspectes del currículum d’aquestes etapes que competeixen al Govern en virtut de les competències que li confereix l’article 6.bis de la Llei orgànica 2/2006. Així mateix, desenvolupa els aspectes referents a l’ordenació general dels ensenyaments d’Educació Secundària Obligatòria i Batxillerat continguts en l’esmentada llei orgànica, i regula altres aspectes referents als elements transversals, a l’alumnat amb necessitats específiques de suport educatiu, a l’autonomia dels centres docents i a la participació de pares, mares i representants legals en el procés educatiu.
L’Ordre ECI 1845/2007, de 19 de juny, per la qual s’estableixen els elements dels documents bàsics d’avaluació de l’educació bàsica regulada per la Llei orgànica 2/2006, així com els requisits formals derivats del procés d’avaluació que són necessaris per a garantir la mobilitat de l’alumnat, estableix també determinats preceptes bàsics quant als documents oficials d’avaluació. Tot i que alguns han sigut derogats implícitament per la disposició addicional sexta del Reial decret 1105/2014, d’altres aspectes romanen vigents.
El Decret 87/2015, de 5 de juny, del Consell, pel qual s’estableix el currículum i es desenvolupa l’ordenació general de l’Educació Secundària Obligatòria i del Batxillerat a la Comunitat Valenciana, concreta a la Comunitat Valenciana el currículum de les diferents matèries de l’Educació Secundària Obligatòria i del Batxillerat. En cada matèria s’estableixen per al conjunt de les dues etapes orientacions didàctiques i metodològiques, i s’hi indiquen els continguts, criteris d’avaluació i estàndards d’aprenentatge avaluables, aquests últims en el cas de les matèries pertanyents al bloc d’assignatures de lliure configuració autonòmica, i tots aquests distribuïts per blocs de continguts, complint a més amb la distribució competencial referida en l’article 6.bis de la Llei orgànica 2/2006. Així mateix, en el currículum de cada matèria, s’estableixen per a cada curs de l’etapa els continguts i criteris d’avaluació que serviran de referència per a la programació docent i l’avaluació dels aprenentatges de l’alumnat.
A més, el Decret 87/2015 estableix, entre altres aspectes, l’organització i l’horari d’aquests ensenyaments, l’avaluació de l’alumnat, l’exercici de l’autonomia per part dels centres docents, la participació dels representants legals de l’alumnat i els diferents aspectes per a l’atenció a la diversitat de l’alumnat. Tot açò sense perjudici del que estableix el Decret 136/2015, de 4 de setembre, del Consell, pel qual es modifica el Decret 108/2014, de 4 de juliol, del Consell, que estableix el currículum i desenvolupa l’ordenació general de l’educació primària a la Comunitat Valenciana.
Per un altre costat, l’Ordre ECD/462/2016, de 31 de març, per la qual es regula el procediment d’incorporació de l’alumnat a un curs d’Educació Secundària Obligatòria i de Batxillerat del sistema educatiu definit per la Llei orgànica 8/2013 amb matèries no superades del currículum anterior a la seua implantació regula les condicions en què haurà d’incorporar-se l’alumnat d’Educació Secundària Obligatòria i de Batxillerat a un curs del nou sistema amb matèries pendents del currículum anterior.
El Reial decret 1058/2015, de 20 de novembre, pel qual es regulen les característiques generals de les proves de l’avaluació final d’educació primària establida en la Llei orgànica 2/2006, determina en la seua disposició transitòria única que els titulats en formació professional bàsica en els cursos 2015-16 o 2016-17 podran obtindre el títol de Graduat en Educació Secundària Obligatòria. Aquesta norma ha sigut modificada, fins a l’entrada en vigor de la normativa resultant del Pacte d’Estat Social i Polític per l’Educació, per l’article 1.4 del Reial Decret llei 5/2016, de 9 de desembre, de mesures urgents per a l’ampliació del calendari d’implantació de la Llei orgànica 8/2013, de 9 de desembre, per a la millora de la qualitat educativa, per la qual l’alumnat adés esmentat podrà obtindre el títol de Graduat en Educació Secundària Obligatòria, sempre que, en l’avaluació final del cicle formatiu, l’equip docent considere que ha aconseguit els objectius de l’Educació Secundària Obligatòria i assolit les competències corresponents.
El Reial decret 310/2016, de 29 de juliol, pel qual es regulen les avaluacions finals d’Educació Secundària Obligatòria i de Batxillerat, concreta les característiques de les proves de les avaluacions finals d’Educació Secundària Obligatòria i Batxillerat, establides en la Llei orgànica 2/2006.
El Reial Decret llei 5/2016 modifica la disposició final cinquena de la Llei orgànica 8/2013. Al mateix temps, aquest Reial Decret deroga, en l’article 2.1, la disposició final primera del Reial decret 310/2016.
El Reial decret 562/2017, de 2 de juny, regula les condicions per a l’obtenció dels títols de Graduat en Educació Secundària Obligatòria i de Batxiller, d’acord amb el que disposa el Reial Decret llei 5/2016, de 9 de desembre, de mesures urgents per a l’ampliació del calendari d’implantació de la Llei orgànica 8/2013, de 9 de desembre, per a la millora de la qualitat educativa.
L’Ordre ECD/1941/2016, de 22 de desembre, determina les característiques, el disseny i el contingut de l’avaluació de Batxillerat per a l’accés a la universitat, les dates màximes de realització i de resolució dels procediments de revisió de les qualificacions obtingudes, per al curs 2016-17.
El Reial decret 1631/2006, de 29 de desembre, pel qual s’estableixen els ensenyaments mínims corresponents a l’Educació Secundària Obligatòria, en la seua disposició addicional primera, única que no va ser derogada pel Reial decret 1105/2014, determina l’especificitat de l’educació de persones adultes amb la necessitat consegüent de proporcionar a aquest col·lectiu de persones una oferta formativa adaptada i una estructura curricular per àmbits de coneixement pròpia, així com l’organització periòdica de proves perquè les persones majors de díhuit anys puguen obtindre directament el títol de Graduat en Educació Secundària, sempre que hagen assolit les competències bàsiques i els objectius de l’etapa, d’acord amb els tres àmbits de coneixement establits.
Per això, en l’àmbit territorial de la Comunitat Valenciana, la disposició addicional segona del Decret 87/2015 determina que en tot allò que pertoca a l’educació de les persones adultes cal ajustar-se tant al que disposen els articles 68 i 69 de la Llei orgànica 2/2006, així com a la disposició final primera Reial decret 562/2017, de 2 de juny, que modifica la disposició addicional quarta del Reial decret 1105/2014, de forma que s’explicita la visió integradora de l’aprenentatge permanent de les persones adultes, es recullen els tres àmbits de coneixement i els dos nivells de la formació bàsica de les persones adultes i es descriu el procediment per a l’obtenció dels títols de Graduat en Educació Secundària i de Batxiller de l’educació de les persones adultes.

Pel que fa a l’avaluació en l’etapa de formació de persones adultes en l’àmbit de la Comunitat Valenciana, continua vigent el Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de formació de les persones adultes, i s’estableix el currículum dels programes d’alfabetització i programes per a adquirir i actualitzar la formació bàsica de les persones adultes fins a l’obtenció del títol de Graduat en Educació Secundària a la Comunitat Valenciana.
Finalment, l’article 2.5 del Reial Decret llei 5/2016 estableix que les avaluacions finals d’educació secundària i de Batxillerat de l’educació de persones adultes, així com les modificacions introduïdes pel Reial decret 310/2016, en les proves per a l’obtenció directa del títol de Graduat en Educació Secundària i del títol de Batxiller per les persones adultes, no s’implantaran fins al termini del període transitori regulat per la disposició final cinquena de la Llei orgànica 8/2013.

Després de l’entrada en vigor de tota aquesta normativa i de les modificacions i derogacions esmentades anteriorment, procedeix el desenvolupament d’alguns preceptes referits a l’avaluació recollits en totes aquestes disposicions legals. Així doncs, l’esperit d’aquesta ordre és arreplegar i matisar els aspectes relacionats amb l’avaluació en l’Educació Secundària Obligatòria, en el Batxillerat i en el Batxillerat de règim nocturn i a distància i en la formació de persones adultes, així com concretar alguns procediments administratius i establir els models dels documents oficials d’avaluació d’aquestes etapes.
Per tot allò que s’ha exposat, vista la proposta del director general de Política Educativa amb data de 12 de gener de 2017 i de conformitat amb aquesta proposta, en virtut de les competències que m’atribueixen l’article 28.e de la Llei 5/1983, de 30 de desembre, del Consell; l’article 6 del Decret 7/2015, de 29 de juny, modificat pel Decret 10/2015, de 6 de juliol, ambdós del president de la Generalitat, pel qual es determinen les conselleries en què s’organitza l’administració de la Generalitat; l’article 4 del Decret 155/2015, de 18 de setembre, del Consell, pel qual s’aprova el Reglament orgànic i funcional de la Conselleria d’Educació, Investigació, Cultura i Esport; i la disposició final primera del Decret 87/2015, emés l’informe per l’Advocacia General de la Generalitat i conforme amb el Consell Jurídic Consultiu de la Comunitat Valenciana,

ORDENE

CAPÍTOL I
Disposicions comunes

Article 1. Objecte i àmbit d’aplicació
1. L’objecte d’aquesta ordre és arreplegar i adequar els aspectes relacionats amb l’avaluació en Educació Secundària Obligatòria i Batxillerat, ja establits en el Reial decret 1105/2014 i els decrets 87/2015 i 136/2015, i amb l’avaluació en la formació bàsica de les persones adultes, establits en el Decret 220/1999, així com concretar els procediments administratius i determinar els models dels documents oficials d’avaluació d’aquestes etapes.
2. Aquesta ordre serà aplicable, a partir del curs 2017-2018 fins a l’entrada en vigor del Pacte d’Estat Social i Polític per l’Educació, en els centres docents públics i privats de la Comunitat Valenciana autoritzats per a impartir els ensenyaments d’Educació Secundària Obligatòria, de Batxillerat i de Formació de Persones Adultes regulats en la Llei orgànica 2/2006.

Article 2. Aspectes generals de l’avaluació
1. L’avaluació, tant en Educació Secundària Obligatòria com en Batxillerat, és contínua i formativa. Atés el caràcter continu de l’avaluació, aquesta té com a finalitat detectar les dificultats en el moment en què es produïsquen, analitzar-ne les causes i, en conseqüència, reorientar la intervenció educativa i adequar-la a la diversitat de capacitats, ritmes d’aprenentatge, interessos i motivacions de l’alumnat. Per la seua banda, el caràcter formatiu implica que l’avaluació s’erigeix en una eina idònia per a la millora tant dels processos d’ensenyament com dels processos d’aprenentatge.
Així mateix, l’avaluació és integradora, col·laborativa i participativa, per la qual cosa els centres i els equips docents avaluadors han de garantir els mitjans i les estratègies adients perquè l’alumnat i les famílies s’integren, col·laboren i participen activament en els diferents processos lligats a l’avaluació.
2. En el procés d’ensenyament i aprenentatge, l’equip docent de cada grup d’alumnes celebrarà sessions d’avaluació, per a valorar tant els aprenentatges de l’alumnat com els processos d’ensenyament i la seua pràctica docent. L’equip docent estarà constituït en cada cas pel professorat de l’estudiant, coordinat pel tutor o tutora. L’equip docent actuarà de manera col·legiada al llarg del procés d’avaluació i en l’adopció de les decisions resultants. En aquest sentit, en els centres públics serà aplicable el que preveu la Llei 40/2015, d’1 d’octubre, del Règim Jurídic del Sector Públic. En les seues actuacions, l’equip docent podrà comptar amb l’assessorament del departament d’orientació, o de qui en tinga atribuïdes les funcions.

3. Els centres docents, en virtut de la seua autonomia pedagògica i organitzativa, establiran, d’acord amb allò que determine la comissió de coordinació pedagògica en col·laboració amb el cap o la cap d’estudis, el nombre i el calendari de les sessions d’avaluació que es realitzaran al llarg de cada curs escolar, així com determinaran els procediments i les estratègies de participació de l’alumnat i de les famílies en tots els processos d’avaluació.
A més d’una avaluació inicial dins el primer mes lectiu, els centres docents d’Educació Secundària Obligatòria i de Batxillerat realitzaran tres sessions ordinàries d’avaluació durant el curs, una per trimestre. Per la seua banda, els centres que imparteixen ensenyaments de formació bàsica de les persones adultes, a més de la valoració inicial individual prescriptiva a realitzar a l’inici de curs, i els centres que tenen implantat el Batxillerat en la modalitat a distància programaran, si més no, dues sessions ordinàries d’avaluació de caràcter quadrimestral.

4. En l’avaluació inicial, es procedirà a l’anàlisi de les dades i informacions anteriors de què es dispose sobre l’alumnat i, en conseqüència, l’equip docent adoptarà les mesures complementàries per a l’alumnat que ho requerisca.
5. En cada sessió d’avaluació, es faran constar en l’acta els acords presos, les decisions adoptades i la informació que s’ha de transmetre a l’alumnat, i als seus representants legals si és menor d’edat, sobre el seu procés educatiu. Aquesta informació inclourà, tret del cas de l’avaluació inicial, les qualificacions obtingudes per l’alumne o alumna en les distintes matèries i àmbits.
6. A fi de facilitar a l’alumnat la recuperació de les matèries i els àmbits amb avaluació negativa, els centres docents organitzaran en cada curs escolar, d’acord amb allò que determine la comissió de coordinació pedagògica en col·laboració amb el cap o la cap d’estudis i els departaments didàctics, les proves extraordinàries d’avaluació oportunes. La conselleria competent en matèria d’educació, a través dels seus òrgans directius competents en matèria d’ordenació acadèmica, establirà les dates en què hauran de tindre lloc les esmentades proves extraordinàries.
Així mateix, en aquells casos en què l’alumnat haja promocionat a un determinat curs amb matèries pendents de cursos anteriors, els equips docents establiran programes individualitzats per a la seua recuperació. En aquests programes, es podran establir, a proposta dels departaments didàctics responsables de cada matèria o àmbit, les condicions que permeten l’avaluació positiva de la matèria pendent per part de l’alumne o alumna sense necessitat de superar una prova final extraordinària.

7. Pel que fa al dret de l’alumnat a una avaluació objectiva, que permeta que la seua dedicació, esforç i rendiment siguen valorats i reconeguts amb rigorositat, i al procediment per a la reclamació de qualificacions obtingudes i de les decisions sobre promoció, així com a les actuacions prèvies referents a la sol·licitud d’aclariments i revisions que fomenten un marc de col·laboració mútua i de comunicació efectiva entre el professorat i l’alumnat i els seus representants legals, caldrà ajustar-se al que disposa la normativa vigent.
8. Atesa la singularitat pròpia de la formació bàsica de les persones adultes, en totes aquelles qüestions referides a l’avaluació de les persones adultes participants, en l’àmbit de la Comunitat Valenciana, en els centres de formació de persones adultes s’atendrà a allò que estableix el Decret 220/1999, de manera que l’avaluació en la formacio basica de les persones adultes ha de respectar el seu caràcter continu, integrador, formatiu i participatiu.
9. Segons estableix l’article 9 del Reial decret 310/2016, de 29 de juliol, hom procurarà una composició equilibrada entre dones i homes en els casos de designació de tribunals i òrgans, llevat que no siga possible per raons òbvies i objectives, degudament motivades. Així mateix, caldrà garantir que totes les proves puguen ser qualificades per vocals especialistes de les distintes matèries.

Article 3. Referents en l’avaluació i promoció
1. Tant en l’Educació Secundària Obligatòria com en el Batxillerat, els referents per a la comprovació del grau d’adquisició de les competències clau i l’assoliment dels objectius de l’etapa en les avaluacions de les matèries dels blocs d’assignatures troncals i específiques seran els criteris d’avaluació i estàndards d’aprenentatge avaluables, establits en el currículum vigent i concretats en les programacions didàctiques. En les matèries del bloc d’assignatures de lliure configuració autonòmica, aquests referents seran els criteris d’avaluació i estàndards d’aprenentatge avaluables, establits així mateix en el currículum vigent i concretats en les programacions didàctiques.

2. Els referents per a l’adopció de decisions de promoció de l’alumnat d’un curs de l’etapa al següent seran els criteris d’avaluació de la matèria i del curs corresponent, segons figuren en els annexos I, II i III del Decret 87/2015, així com la concreció que realitze cada centre docent en les seues programacions didàctiques.
3. Les mesures perquè les condicions de realització de les avaluacions s’adapten a l’alumnat amb necessitats específiques de suport educatiu i a l’alumnat amb atenció educativa hospitalària o domiciliària, comprendran adaptacions pel que fa als instruments i, si escau, als temps i suports que asseguren una correcta avaluació d’aquest alumnat. Aquestes adaptacions, en el marc de l’avaluació contínua, seran realitzades pel professorat responsable d’avaluar l’alumne o alumna, assessorat pel departament d’orientació o per qui en tinga atribuïdes les funcions, i amb l’avaluació prèvia de les necessitats de l’alumne o alumna.

4. En el cas de la formació bàsica de les persones adultes dels centres de formació de persones adultes de la Comunitat Valenciana, les decisions referides a l’avaluació dels diferents mòduls formatius cursats per les persones adultes participants i a la progressió individual de l’aprenentatge realitzat per cada persona adulta s’atendran a allò que estableix el Decret 220/1999 i el que desplega aquesta ordre.

Article 4. Competències clau
1. En Educació Secundària Obligatòria i en Batxillerat, així com en la formació bàsica de les persones adultes, els continguts curriculars i els criteris d’avaluació han d’estar orientats cap a l’assoliment de les competències clau:
a) Comunicació lingüística.
b) Competència matemàtica i competències bàsiques en ciència i tecnologia.
c) Competència digital.
d) Aprendre a aprendre.
e) Competències socials i cíviques.
f) Sentit de la iniciativa i esperit emprenedor.
g) Consciència i expressions culturals.
2. Per consegüent, tant en l’avaluació contínua en els diferents cursos com en les avaluacions finals, ordinàries i extraordinàries, de les diferents etapes educatives, haurà de tindre’s en compte el grau de domini de les competències clau corresponents a l’Educació Secundària Obligatòria i al Batxillerat, a través de procediments d’avaluació i instruments d’obtenció de dades que oferisquen validesa i fiabilitat en la identificació dels aprenentatges adquirits. Per tot això, per a poder avaluar les competències clau cal triar, sempre que siga possible, estratègies i eines per a avaluar l’alumnat d’acord amb els seus exercicis en la resolució de problemes que simulen contextos reals en què es mobilitzen els coneixements, les destreses, els valors i les actituds de cada alumne o alumna.
3. Les relacions dels continguts i criteris d’avaluació amb les competències clau a què contribueixen per a aconseguir l’avaluació dels nivells d’exercici competencials assolits per l’alumnat estan establits en el Decret 87/2015.
4. L’avaluació del grau d’adquisició de les competències clau ha d’estar integrada amb l’avaluació dels continguts, pel fet que ser competent suposa mobilitzar els coneixements, les destreses, les actituds i els valors per a donar resposta a les situacions plantejades, dotar de funcionalitat els aprenentatges i aplicar el que s’aprén des d’un plantejament integrador.
5. Els nivells d’exercici de les competències clau es podran mesurar a través d’indicadors d’èxit, com ara rúbriques o escales d’avaluació, que han d’incloure rangs adreçats a l’avaluació d’exercicis, que tinguen en compte el principi d’atenció a la diversitat.
6. El professorat establirà les mesures que siguen necessàries per a garantir que l’avaluació del grau de domini de les competències clau de l’alumnat amb necessitats específiques de suport educatiu es realitze d’acord amb els principis de no discriminació, accessibilitat i disseny universal.
7. El professorat ha d’utilitzar procediments d’avaluació variats per a facilitar l’avaluació de l’alumnat com a part integral del procés d’ensenyament i aprenentatge i com una eina essencial per a millorar la qualitat de l’educació.
Així mateix, cal incorporar estratègies que permeten la participació de l’alumnat en l’avaluació dels seus èxits, com l’autoavaluació, l’avaluació entre iguals o la coavaluació. Aquests models d’avaluació afavoreixen l’aprenentatge des de la reflexió i valoració de l’alumnat sobre les seues pròpies dificultats i fortaleses, sobre la participació dels companys i companyes en les activitats de tipus col·laboratiu i des de la col·laboració amb el professorat en la regulació del procés d’ensenyament i aprenentatge.
En tot cas, els diferents procediments d’avaluació utilitzables, com ara l’observació sistemàtica del treball de l’alumnat, les proves orals i escrites, el portfòlio, els protocols de registre o els treballs de classe, han de permetre la integració de totes les competències clau dins un marc d’avaluació coherent.

Article 5. Informació a l’alumnat i a les seues famílies
1. Els centres docents establiran vies perquè hi haja una coordinació i informació periòdica amb l’alumnat, i amb els seus representants legals quan aquest siga menor d’edat, per mitjà de les reunions d’inici de curs i de les trimestrals, o quadrimestrals en el cas dels ensenyaments de l’educació de les persones adultes, mitjançant el contacte dels tutors i tutores de cada grup d’alumnes amb les seues famílies i a través de l’atenció familiar individualitzada que cada professor o professora done al llarg del curs. En tot cas, a l’inici de curs els centres docents els informaran sobre els criteris i procediments d’avaluació establits en les diferents programacions didàctiques.
2. Després de cada sessió d’avaluació, el tutor o tutora comunicarà a l’alumnat, i als seus representants legals quan aquest siga menor d’edat, la informació acordada en la sessió corresponent sobre el desenvolupament del seu procés educatiu, fent servir el model que determine el centre docent.
3. Després de l’avaluació final, ordinària i extraordinària, en cada curs s’informarà per escrit sobre el resultat de l’avaluació adés esmentada, amb indicació dels resultats obtinguts en totes les matèries i àmbits; els resultats de les avaluacions individualitzades, cas d’haver-n’hi; les decisions relatives a la promoció o repetició de curs; les mesures d’atenció a la diversitat previstes, si escau, perquè l’alumnat puga progressar en el propi procés educatiu; el consell orientador; i tota altra qüestió acordada pel professorat del grup en relació amb el procés educatiu de l’alumne o alumna.

4. En el cas de les persones adultes participants de la formació que cursen estudis de formació bàsica de les persones adultes o de Batxillerat en la modalitat a distància, els centres docents establiran els mecanismes d’informació necessaris per a assegurar la comunicació periòdica de la progressió de l’aprenentatge realitzat per cada persona adulta i per a garantir la seua participació en els diferents moments d’aquest procés.

Article 6. Dret de l’alumnat a l’objectivitat en l’avaluació
De conformitat amb l’article 16 del Decret 39/2008, de 4 d’abril, del Consell, sobre la convivència en els centres docents no universitaris sostinguts amb fons públics i sobre els drets i deures de l’alumnat, pares, mares, tutors o tutores, professorat i personal d’administració i serveis, l’alumnat, o els representants legals en el cas de les persones menors d’edat, té dret que la seua dedicació, esforç, progressió i rendiment en l’aprenentatge siguen valorats i reconeguts amb objectivitat.

En l’exercici d’aquest dret s’estarà a allò que determina l’Ordre 32/2011, de 20 de desembre, de la Conselleria d’Educació, Formació i Ocupació, per la qual es regula el dret de l’alumnat a l’objectivitat en l’avaluació, i s’estableix el procediment de reclamació de les qualificacions obtingudes i de les decisions de promoció, de certificació o d’obtenció d’un títol acadèmic que corresponga, o a tota aquella normativa que regule aquesta qüestió amb posterioritat a la publicació d’aquesta ordre. En aquest sentit, en els centres públics serà aplicable el que preveu la Llei 39/2015, d’1 d’octubre, del procediment administratiu comú de les administracions públiques.

Article 7. Avaluació dels processos d’ensenyament i aprenentatge i avaluació interna del centre
1. Pel que fa a l’avaluació dels processos d’ensenyament i aprenentatge, el professorat avaluarà en finalitzar cada curs acadèmic, a més dels aprenentatges de l’alumnat, els processos d’ensenyament i la seua pròpia pràctica docent, prenent com a referència la finalitat i els objectius establits en els currículums de l’Educació Secundària Obligatòria, del Batxillerat i de la Formació de Persones Adultes.
Aquesta avaluació inclourà almenys la concreció del currículum d’Educació Secundària Obligatòria, Batxillerat i formació de persones adultes; el tractament transversal en les matèries, àmbits i mòduls de l’educació en valors; i la regularitat i adequació en l’intercanvi d’informació amb l’alumnat i amb les seues famílies quant als processos d’ensenyament i aprenentatge, amb especial referència a la valoració que se’n faça.
2. Per la seua banda, els centres públics faran una avaluació interna de la seua organització, gestió i funcionament, que inclourà almenys els elements següents:
a) Els plans que formen part del projecte educatiu del centre.
b) L’organització i gestió dels espais, temps i recursos del centre.

c) L’acció coherent, coordinada i progressiva de l’equip docent, d’acord amb la planificació corresponent.
d) El funcionament coordinat dels òrgans i les persones responsables en el centre de la planificació i del desenvolupament de la pràctica docent: equip directiu, claustre de professorat, comissió de coordinació pedagògica, departaments didàctics i tutories.
Els resultats d’aquesta avaluació quedaran reflectits en els documents corresponents dels òrgans mencionats en l’anterior punt 2.d i en la memòria anual del centre, amb la finalitat de detectar les dificultats produïdes en els processos d’ensenyament i aprenentatge, esbrinar-ne les causes i modificar, si escau, aquells aspectes de la pràctica docent que es constaten com a millorables.

CAPÍTOL II
Educació Secundària Obligatòria

Article 8. Caràcter de l’avaluació
1. L’avaluació en l’Educació Secundària Obligatòria és contínua i té un caràcter formatiu i inclusiu. Aquest caràcter continu i formatiu implica, d’una banda, que en el procés avaluador cal considerar tant la consecució dels objectius establits per a l’etapa com l’assoliment efectiu de les competències clau corresponents en totes i cadascuna de les matèries. D’una altra banda, el professorat ha de realitzar de manera diferenciada i inclusiva l’avaluació de cada matèria, tenint en compte els criteris d’avaluació, els estàndards d’aprenentatge avaluables en cadascuna i la diversitat de capacitats, ritmes d’aprenentatge, interessos i motivacions de l’alumnat.
2. Atés el seu caràcter instrumental per a l’adquisició d’altres coneixements, en l’avaluació de l’alumnat i en les decisions de promoció són determinants les qualificacions obtingudes en les matèries de Valencià: Llengua i Literatura; Llengua Castellana i Literatura; Matemàtiques; Matemàtiques Orientades als Ensenyaments Acadèmics; i Matemàtiques Orientades als Ensenyaments Aplicats, així com el grau d’adquisició de la competència en comunicació lingüística, de la competència matemàtica i de les competències bàsiques en ciència i tecnologia en el conjunt de matèries.

Article 9. Resultats de l’avaluació
En l’Educació Secundària Obligatòria els resultats de l’avaluació s’expressaran per mitjà d’una qualificació numèrica, en una escala d’1 a 10, que anirà acompanyada dels termes següents: Excel·lent (EX), Notable (NT), Bé (BE), Suficient (SU) o Insuficient (IN), de manera que s’hi apliquen les correspondències següents:
Excel·lent: 9 o 10
Notable: 7 o 8
Bé: 6
Suficient: 5
Insuficient: 1, 2, 3 o 4
El terme No Presentat (NP) només es consignarà en l’avaluació final extraordinària i la seua equivalència correspondrà, per al càlcul de la nota numèrica, a la qualificació mínima establida per a aquesta etapa (és a dir, 1), llevat que hi haja una qualificació numèrica obtinguda per a la mateixa matèria en la prova ordinària, cas en què es consignarà aquesta qualificació.

Article 10. Promoció
1. Les decisions sobre promoció de l’alumnat s’adoptaran en l’última sessió d’avaluació, ordinària i extraordinària, de cada curs escolar, en el context del procés d’avaluació contínua i en els termes següents:
1.1. Les decisions sobre la promoció de l’alumnat d’un curs a un altre, dins l’etapa, seran adoptades de forma col·legiada pel conjunt de professorat de l’alumne o alumna respectiu, atenent a l’assoliment dels objectius de l’etapa i al grau d’adquisició de les competències clau corresponents. En els casos de manca d’acord o consens, aquestes decisions s’adoptaran per majoria simple, amb el vot de qualitat del tutor o tutora del curs.
La repetició es considerarà una mesura de caràcter extraordinari i es prendrà després d’haver esgotat les mesures ordinàries de reforçament i suport per a resoldre les dificultats d’aprenentatge de l’alumne o alumna.
1.2. L’alumne o alumna promocionarà de curs, en convocatòria ordinària, quan haja superat totes les matèries cursades; en cas de convocatòria extraordinària, quan haja superat totes les matèries cursades o tinga avaluació negativa simultàniament en dues matèries com a màxim, sense perjudici del que disposen els subapartats 1.4 i 1.5 d’aquest article.
1.3. L’alumne o alumna repetirà curs quan es done alguna de les situacions següents:
a) Que tinga avaluació negativa simultàniament en tres o més matèries.
b) Que tinga avaluació negativa simultàniament en dues de les matèries següents: Valencià: Llengua i Literatura, Llengua Castellana i Literatura i Matemàtiques (Matemàtiques, Matemàtiques Orientades als Ensenyaments Acadèmics o Matemàtiques Orientades als Ensenyaments Aplicats).
Per a aquests dos casos, es podran contemplar dues circumstàncies excepcionals explicades respectivament en els subapartats 1.4 i 1.5:
1.4. De forma excepcional, podrà autoritzar-se, per decisió col·legiada i votació nominal, la promoció d’un alumne o alumna amb avaluació negativa simultàniament en tres matèries quan es donen conjuntament les condicions següents:
a) Que dues de les matèries amb avaluació negativa no siguen simultàniament Valencià: Llengua i Literatura, Llengua Castellana i Literatura i Matemàtiques (Matemàtiques, Matemàtiques Orientades als Ensenyaments Acadèmics o Matemàtiques Orientades als Ensenyaments Aplicats).
b) Que l’equip docent considere que la naturalesa de les matèries amb avaluació negativa simultàniament no impedeix que l’alumne o alumna seguisca amb èxit el curs següent, que té expectatives favorables de recuperació i que la promoció beneficiarà la seua evolució acadèmica.
c) I que s’apliquen a l’alumne o alumna les mesures d’atenció educativa proposades en el consell orientador.
1.5. Podrà també autoritzar-se de forma excepcional, per decisió col·legiada i votació nominal, la promoció d’un alumne o alumna quan es donen conjuntament aquestes condicions:
a) Que l’alumne o alumna tinga avaluació negativa simultàniament en dues matèries que siguen Valencià: Llengua i Literatura, Llengua Castellana i Literatura i Matemàtiques (Matemàtiques, Matemàtiques Orientades als Ensenyaments Acadèmics o Matemàtiques Orientades als Ensenyaments Aplicats) de forma simultània.
b) Que l’equip docent considere que l’alumne o alumna pot seguir amb èxit el curs següent, que té expectatives favorables de recuperació i que la promoció beneficiarà la seua evolució acadèmica.
c) I sempre que s’apliquen a l’alumne o alumna les mesures d’atenció educativa proposades en el consell orientador.
En l’aplicació d’aquest article pel que fa als blocs d’assignatures troncals i específiques computaran totes les matèries que vénen establides en els articles 17 i 18 del Decret 87/2015.
Quant al bloc d’assignatures de lliure configuració autonòmica, el bloc computarà com una única matèria. Per tant, cas de no superar-se una o les dues matèries d’aquest bloc, es computarà com una única matèria no superada als efectes de promoció.
No obstant això, als efectes de càlcul de nota mitjana i de recuperació de matèries pendents es tindran en comptes totes les matèries cursades.
Les matèries amb la mateixa denominació en diferents cursos de l’Educació Secundària Obligatòria es consideraran com a matèries distintes.
1.6. L’alumne o alumna que no promocione haurà de romandre un any més en el mateix curs. Aquesta mesura se li podrà aplicar en el mateix curs una sola vegada i dues vegades com a màxim dins l’etapa. Quan aquesta segona repetició haja de produir-se en tercer o quart curs, tindrà dret a romandre en règim ordinari cursant Educació Secundària Obligatòria fins als dènou anys d’edat, complits l’any en què finalitze el curs. Excepcionalment, podrà repetir una segona vegada en quart curs si no ha repetit en els cursos anteriors de l’etapa.

2. La mesura de repetició de curs haurà d’anar acompanyada d’un pla específic personalitzat, orientat a la superació de les dificultats detectades en el curs anterior. Aquests plans específics personalitzats seran elaborats per l’equip docent de cada grup d’acord amb els criteris establits per la comissió de coordinació pedagògica, o qui en tinga atribuïdes les funcions, i amb l’assessorament, si escau, del personal docent especialista en orientació educativa.

Article 11. Avaluació per a l’alumnat amb necessitats específiques de suport educatiu
1. L’avaluació contínua i la promoció de l’alumnat amb necessitats específiques de suport educatiu prendran com a referent els elements fixats en les seues adaptacions curriculars. En el cas de l’alumnat amb adaptacions curriculars significatives, per a poder obtindre el títol de Graduat en Educació Secundària Obligatòria, haurà de superar l’avaluació final, ordinària o extraordinària, d’acord amb els objectius, continguts, criteris d’avaluació i competències clau establits per a l’etapa, bé en règim ordinari d’escolarització o en qualsevol dels programes específics cursats.
2. Els centres docents establiran les mesures adients perquè les condicions de realització de les avaluacions s’adapten a les necessitats de l’alumnat amb necessitats específiques de suport educatiu, disposaran les condicions d’accessibilitat i adaptaran els instruments i, si escau, els temps i suports que asseguren una correcta avaluació d’aquest alumnat. També podran realitzar-se proves específiques, que prendran com a referent els elements del currículum fixats en les seues adaptacions.

3. Per a l’alumnat amb necessitats educatives especials que presenta dificultats en l’expressió oral, s’establiran mesures de flexibilització i alternatives metodològiques en l’ensenyament i avaluació de la llengua estrangera.
4. Les adaptacions realitzades en l’avaluació no es tindran en compte en cap cas per a minorar les qualificacions obtingudes.
5. En finalitzar cada curs escolar s’avaluaran els resultats assolits per l’alumnat amb necessitats específiques de suport educatiu, prenent com a referent els objectius proposats en la seua adaptació curricular a partir de la valoració inicial. Aquesta avaluació permetrà proporcionar l’orientació adequada i modificar el pla d’actuació, així com prendre decisions sobre la modalitat d’escolarització, de manera que puga afavorir-se, sempre que siga possible, l’accés de l’alumnat a un règim de major inclusió.
6. Els resultats de l’avaluació de les assignatures que hagen sigut objecte d’adaptació curricular individual significativa s’expressaran en els mateixos termes i amb les mateixes escales establides per la normativa vigent per a tot l’alumnat.
7. L’avaluació de l’alumnat amb necessitats específiques de suport educatiu es realitzarà de forma conjunta per l’equip docent, coordinat pel tutor o tutora, i comptarà amb l’assessorament de l’especialista d’orientació educativa.

Article 12. Prolongació i flexibilització de l’escolarització
1. La prolongació de l’escolarització de l’alumnat amb necessitats educatives especials en centres ordinaris, un any més en l’etapa, podrà sol·licitar-se en qualsevol curs de l’etapa una vegada l’alumne o alumna ja haguera esgotat el límit de dues repeticions com a màxim dins l’etapa. Aquesta mesura requerirà l’autorització prèvia de la direcció territorial competent en matèria d’educació.
2. La flexibilització de l’escolarització de l’alumnat d’altes capacitats en l’Educació Secundària Obligatòria es realitzarà segons els criteris establits en l’article 7 del Reial decret 943/2003, de 18 de juliol, pel qual es regulen les condicions per a flexibilitzar la durada dels diversos nivells i etapes del sistema educatiu per als alumnes superdotats intel·lectualment, o norma que ho substituïsca. En tot cas, aquesta mesura requerirà el consentiment manifest dels representants legals de l’alumne o alumna, així com els informes favorables de l’equip docent, del departament d’orientació o de qui en tinga atribuïdes les funcions, i l’autorització de la direcció territorial competent en matèria d’educació, tot això, segons el procediment que establisca la conselleria competent en matèria d’educació.

Article 13. Programes de millora de l’aprenentatge i del rendiment
1. L’avaluació de l’alumnat es realitzarà conforme a la normativa reguladora dels programes de millora de l’aprenentatge i del rendiment (PMAR).
2. En els programes de millora de l’aprenentatge i del rendiment, l’avaluació és contínua i el professorat prendrà com a referent per a l’avaluació els criteris d’avaluació específics del programa i els elements de les adaptacions curriculars realitzades a l’alumnat, de manera que, cas d’haver-n’hi, seran els elements d’aquestes adaptacions els que es prenguen com a referent.
3. En els programes organitzats de forma integrada, les decisions sobre promoció de l’alumnat s’adoptaran en l’última sessió d’avaluació, ordinària i extraordinària, de cada curs escolar, en el context del procés d’avaluació contínua i en els termes establits a l’article 10.

4. En els programes organitzats per àmbits, les decisions sobre promoció de l’alumnat s’adoptaran en l’última sessió d’avaluació, ordinària i extraordinària, de cada curs escolar, en el context del procés d’avaluació contínua i en els termes següents:
4.1. Les decisions sobre la promoció de l’alumnat d’un curs a un altre, dins l’etapa, seran adoptades de forma col·legiada pel conjunt de professorat de l’alumne o alumna respectiu, atenent l’assoliment dels objectius de l’etapa i el grau d’adquisició de les competències clau corresponents. En els casos de manca d’acord o consens, aquestes decisions s’adoptaran per majoria simple, amb el vot de qualitat del tutor o tutora del curs.
La repetició es considerarà una mesura de caràcter extraordinari i es prendrà després d’haver esgotat les mesures ordinàries de reforçament i suport per a resoldre les dificultats d’aprenentatge de l’alumne o alumna.
4.2. L’alumne o alumna promocionarà de curs, en convocatòria ordinària, quan haja superat tots els àmbits i matèries cursats; en cas de convocatòria extraordinària, quan haja superat tots els àmbits i matèries cursats o tinga avaluació negativa com a màxim:
– en un àmbit, en el cas de l’àmbit de caràcter lingüístic i social o de l’àmbit de caràcter científic i matemàtic,
– en l’àmbit de llengües estrangeres i/o en una matèria,
– o en una o dues matèries.
Tot açò sense perjudici del que dispose el subapartat 4.3 d’aquest article, i que l’equip docent considere que la naturalesa dels àmbits i matèries amb avaluació negativa no impedeix que l’alumne o alumna seguisca amb èxit el curs següent, que té expectatives favorables de recuperació i que la promoció beneficiarà la seua evolució acadèmica.

4.3. De forma excepcional, podrà autoritzar-se, per decisió col·legiada i votació nominal, la promoció d’un alumne o alumna amb qualificacions negatives quan es donen conjuntament les condicions següents:

a) Que tinga avaluació negativa simultàniament:
– en l’àmbit de caràcter lingüístic i social o en l’àmbit de caràcter científic i matemàtic, a més d’una matèria.
– en l’àmbit de llengües estrangeres i en dues matèries,
– o en tres matèries.
b) Que l’equip docent considere que la naturalesa dels àmbits i matèries amb avaluació negativa simultàniament no impedeix que l’alumne o alumna seguisca amb èxit el curs següent, que té expectatives favorables de recuperació i que la promoció beneficiarà la seua evolució acadèmica.
c) Que s’apliquen a l’alumne o alumna les mesures d’atenció educativa proposades en el consell orientador.

Article 14. Càlcul de la qualificació final de l’etapa d’Educació Secundària Obligatòria
D’acord amb el Reial decret 562/2017, de 2 de juny, i fins a l’entrada en vigor del Pacte d’Estat Social i Polític per l’Educació, la qualificació final de l’etapa d’Educació Secundària Obligatòria serà la mitjana aritmètica de les qualificacions numèriques obtingudes en cadascuna de les matèries cursades en Educació Secundària Obligatòria, expressada en una escala d’1 a 10 amb dos decimals, arredonida a la centèsima més pròxima i, en cas d’equidistància, a la superior, excepció feta dels casos de l’alumnat d’incorporació tardana al nostre sistema educatiu o procedent de sistemes educatius estrangers i de l’alumnat que ha cursat un programa de la millora de l’aprenentatge i del rendiment o un cicle de formació professional bàsica, en què s’aplicarà el que determina l’article 15.4 d’aquesta mateixa ordre.

Article 15. Títol de Graduat en Educació Secundària Obligatòria

1. Obtenció del títol de Graduat en Educació Secundària Obligatòria.
L’alumne o alumna que, durant la sessió final d’avaluació ordinària de 4t curs d’ESO haja obtingut una avaluació positiva en totes les matèries, o en la sessió final d’avaluació extraordinària haja obtingut una avaluació positiva, bé en totes les matèries, o bé negativa en un màxim de dues, sempre que aquestes no siguen de forma simultània les matèries de Valencià: Llengua i Literatura, Llengua Castellana i Literatura i Matemàtiques (Matemàtiques, Matemàtiques Orientades als Ensenyaments Acadèmics o Matemàtiques Orientades als Ensenyaments Aplicats), obtindrà el títol de Graduat en Educació Secundària Obligatòria.
Per a aquests efectes, es tindran en compte les consideracions següents:
a) Les matèries amb la mateixa denominació en diferents cursos de l’Educació Secundària Obligatòria es consideraran com a matèries distintes.
b) Sense perjudici de l’anterior, per a obtindre aquest títol caldrà que l’equip docent considere que l’alumne o alumna ha assolit els objectius de l’etapa i ha adquirit les competències corresponents.

2. Continguts i vies acadèmiques del títol de Graduat en Educació Secundària Obligatòria.
En el títol de Graduat en Educació Secundària Obligatòria es farà constar la qualificació final de l’etapa resultant de la nota mitjana obtinguda d’acord amb el càlcul numèric establit a l’article 14 d’aquesta ordre, sense necessitat d’indicar la via, ensenyaments acadèmics o ensenyaments aplicats, cursada per l’alumnat en 4t d’ESO.
3. Els títols de Graduat en Educació Secundària Obligatòria expedits d’acord amb el que disposa aquest article permetran accedir indistintament a qualsevol dels ensenyaments postobligatoris recollits a l’article 3.4 de la Llei orgànica 2/2006, de 3 de maig.
4. Obtenció i càlcul de la nota mitjana del títol de Graduat en Educació Secundària Obligatòria per part de l’alumnat d’incorporació tardana, procedent de sistemes educatius estrangers o que cursa programes específics.
a) L’alumnat incorporat tardanament al nostre sistema educatiu o provinent d’estudis realitzats en algun sistema educatiu estranger, que no haja cursat en la seua totalitat l’Educació Secundària Obligatòria en el sistema educatiu de l’Estat espanyol, obtindrà el títol de Graduat en Educació Secundària Obligatòria d’acord amb les qualificacions consignades en l’etapa únicament en les matèries cursades en el nostre sistema educatiu i el càlcul numèric de la nota mitjana de l’etapa es farà a partir de la mitjana resultant d’aquestes qualificacions, sense perjudici d’allò establit sobre aquesta qüestió en acords o convenis internacionals.

b) L’alumne o alumna que finalitze l’Educació Secundària Obligatòria després d’haver cursat un programa de millora de l’aprenentatge i del rendiment obtindrà el títol de Graduat en Educació Secundària Obligatòria d’acord amb les qualificacions consignades en l’etapa i el càlcul numèric de la nota mitjana d’aquesta etapa es farà sense tenir en compte les qualificacions obtingudes en matèries que no haguera superat abans de la data de la seua incorporació al programa, sempre que aquestes matèries estigueren incloses en algun dels àmbits previstos en l’article 19.3 del Reial decret 1105/2014, i sempre que aquest alumne o alumna haguera superat aquest àmbit. En cas contrari, totes les matèries que no tinguera aprovades computaran en el càlcul de la nota mitjana de l’etapa.
c) L’alumnat que, havent obtingut avaluació positiva en tots els àmbits i, en el seu cas, en les unitats formatives d’un cicle de formació professional bàsica, obtinga un títol de Formació Professional Bàsica, podrà obtindre el títol de Graduat en Educació Secundària Obligatòria, sempre que, en l’avaluació final del cicle formatiu, l’equip docent avaluador considere que aquest alumne o alumna ha aconseguit els objectius de l’Educació Secundària Obligatòria i ha assolit les competències clau corresponents. En aquest cas, la qualificació final de l’etapa serà la nota mitjana obtinguda en els mòduls associats als blocs comuns previstos en l’article 42.4 de la Llei orgànica 2/2006.

5. Certificat Oficial d’Estudis Obligatoris de l’alumnat que no obtinga el títol de Graduat en Educació Secundària Obligatòria.
L’alumnat que curse l’Educació Secundària Obligatòria i no obtinga el títol a què es refereix aquest article rebrà una certificació amb caràcter oficial i validesa a tot l’Estat espanyol, arreplegada en l’annex VII d’aquesta ordre.

Article 16. Matrícula d’honor, menció honorífica i premi extraordinari

1. L’equip docent podrà atorgar una matrícula d’honor a l’alumne o alumna que haja demostrat un rendiment acadèmic excel·lent al final de cada etapa per a la qual s’atorga. Per a això, serà condició necessària que l’alumne o alumna, després de superar totes les matèries de l’etapa, haja obtingut una nota mitjana en l’etapa igual o superior a 9 punts. A més de la condició anterior, l’equip docent haurà d’acordar de forma col·legiada la concessió de la matrícula d’honor. Es podrà concedir una matrícula d’honor per cada 20 alumnes, o fracció del total d’estudiants de l’últim curs de l’etapa respectiva en el centre docent.

2. Així mateix, a fi de donar un reconeixement públic a l’esforç i dedicació de l’alumnat excel·lent en l’etapa de l’Educació Secundària Obligatòria, la conselleria competent en matèria d’educació regularà les condicions que haurà de complir l’alumnat per a poder ser proposat per a l’obtenció d’un premi extraordinari al rendiment acadèmic, del qual quedarà constància en els documents oficials d’avaluació de l’alumnat.

3. De la mateixa manera, en l’Educació Secundària Obligatòria, la conselleria competent en matèria d’educació establirà mecanismes per a la concessió de mencions honorífiques a l’alumnat, l’esforç del qual meresca ser reconegut d’acord amb les seues característiques personals, acadèmiques o socials.

Article 17. Avaluació final d’etapa de l’Educació Secundària Obligatòria
1. D’acord amb el que estableix l’article 2.3 del Reial Decret llei 5/2016, l’avaluació final d’etapa de l’Educació Secundària Obligatòria, fins a l’entrada en vigor de la normativa resultant del Pacte d’Estat Social i Polític per l’Educació, no comportarà efectes acadèmics, de manera que no tindrà cap consideració per a l’obtenció o no del títol de Graduat en Educació Secundària Obligatòria, i consistirà en una prova de caràcter mostral amb una finalitat merament diagnòstica.

2. Per als centres docents, seleccionats prèviament per l’Administració educativa, susceptibles d’aplicar aquesta prova externa de caràcter mostral, l’estructura general d’aquesta avaluació final d’etapa s’ajustarà a allò que disposa el Reial decret 310/2016, així com a la normativa que dispose la conselleria competent en matèria d’educació a tal efecte. Amb caràcter general, la prova avaluarà el grau d’adquisició de la competència matemàtica, la competència lingüística i la competència social i cívica i tindrà com a referència les matèries generals del bloc de les assignatures troncals cursades en 4t d’ESO.

CAPÍTOL III
Batxillerat

Article 18. Caràcter de l’avaluació
1. L’avaluació de l’aprenentatge de l’alumnat és contínua i diferenciada segons les diferents matèries, té un caràcter formatiu i constitueix una eina idònia per a la millora tant dels processos d’ensenyament com dels processos d’aprenentatge.
Aquest caràcter implica que el professorat de cada matèria decidirà, a l’acabament del curs, si l’alumne o alumna ha assolit els objectius i ha aconseguit el grau adequat d’adquisició de les competències clau corresponents.
L’equip docent, constituït en cada cas pel professorat de l’estudiant, coordinat pel tutor o tutora, valorarà la seua evolució en el conjunt de les matèries i la seua maduresa acadèmica en relació amb els objectius del Batxillerat i les competències clau corresponents.
2. L’avaluació ha de preveure també la col·laboració i participació de l’alumnat i de les famílies en els diferents processos implicats a fi que es puguen analitzar i incentivar de forma conjunta les potencialitats de cada alumne o alumna i detectar les seues dificultats en el moment en què es produïsquen per analitzar-ne les causes i reorientar la intervenció educativa.

Article 19. Resultats de l’avaluació
En Batxillerat els resultats de l’avaluació de les matèries s’expressaran per mitjà de qualificacions numèriques de 0 a 10 i es consideraran negatives les qualificacions inferiors a 5.
El terme No Presentat (NP) només es consignarà en l’avaluació final extraordinària i la seua equivalència correspondrà, per al càlcul de la nota numèrica, a la qualificació mínima establida per a aquesta etapa (és a dir, 0), llevat que hi haja una qualificació numèrica obtinguda per a la mateixa matèria en la prova ordinària, cas en què es consignarà aquesta qualificació.

Article 20. Promoció
1. Les decisions sobre promoció de l’alumnat s’adoptaran en l’última sessió d’avaluació, ordinària i extraordinària, de cada curs escolar, en el context del procés d’avaluació contínua, i en els termes següents:

a) L’alumne o alumna promocionarà de primer a segon de Batxillerat, en convocatòria ordinària, quan haja superat totes les matèries cursades; en cas de convocatòria extraordinària, quan haja superat totes les matèries cursades o tinga avaluació negativa com a màxim en dues matèries. En tot cas, haurà de matricular-se en segon curs de les matèries pendents de primer. Els centres docents, d’acord amb allò que determine la comissió de coordinació pedagògica, en col·laboració amb el cap o la cap d’estudis, hauran d’organitzar les consegüents activitats de recuperació i l’avaluació de les matèries pendents.

b) L’alumne o alumna podrà repetir cadascun dels cursos de Batxillerat una sola vegada com a màxim, sense superar el termini màxim de quatre anys per a cursar el Batxillerat en règim ordinari. Excepcionalment podrà repetir un dels cursos una segona vegada, amb un informe previ favorable de l’equip docent.
c) L’alumne o alumna que a l’acabament del segon curs tinga avaluació negativa en algunes matèries podrà matricular-se’n sense necessitat de cursar novament les matèries superades, o bé optar per repetir el curs complet.
2. L’alumnat que opte per repetir el segon curs del Batxillerat complet renunciarà a la qualificació obtinguda en les matèries d’aquest curs que haguera superat prèviament. Aquesta repetició, per la seua banda, computarà als efectes del límit de permanència de quatre anys de l’alumnat que cursa Batxillerat en règim ordinari. L’exercici d’aquesta opció requerirà que l’alumnat, o els seus representants legals si és menor d’edat, formule sol·licitud expressa seguint el procediment que s’estableix tot seguit:
a) L’alumnat, o els seus representants legals si és menor d’edat, formularà la sol·licitud davant de la direcció del centre declarant expressament el seu coneixement sobre la renúncia a les qualificacions obtingudes amb anterioritat en les matèries de segon curs.
b) Aquesta sol·licitud haurà d’anar acompanyada d’:
– Un informe favorable del departament d’orientació, o de qui en tinga atribuïdes les funcions.
– Un informe favorable de l’equip docent.
En ambdós informes es farà constar que aquesta mesura, de caràcter extraordinari, afavorirà el progrés acadèmic de l’alumne o alumna en l’etapa i en els seus estudis posteriors. L’alumnat menor d’edat haurà de comptar amb l’autorització dels seus pares i mares o dels seus representants legals per a aquesta decisió de repetició del curs sencer. En tot cas, l’any acadèmic cursat li computarà a l’efecte d’anys de permanència en el Batxillerat en règim ordinari diürn.
c) Les sol·licituds s’adreçaran a la direcció general competent en matèria d’ordenació acadèmica per a la seua resolució.
d) El termini de presentació finalitzarà el 31 d’octubre del curs escolar per al qual se sol·licite.
e) Aquesta renúncia tindrà caràcter definitiu i en cap cas serviran les matèries cursades i aprovades durant el curs a què s’ha renunciat.

f) L’annex XII conté el model d’instància de renúncia que l’alumne o alumna haurà de presentar davant de la direcció del centre.
g) La direcció general competent en matèria d’ordenació acadèmica resoldrà en el termini màxim de tres mesos i les sol·licituds podran entendre’s desestimades si no es dictara una resolució expressa dins l’esmentat termini.
3. Així mateix, l’alumnat que estiga en condicions de promocionar a segon curs podrà optar per repetir el primer curs de Batxillerat en la seua totalitat tot renunciant a les matèries aprovades. Per a això, el procediment que s’ha de seguir serà el mateix que l’establit en l’apartat 2 d’aquest article.
4. L’alumnat que curse el Batxillerat a través de l’educació de les persones adultes, en el règim de Batxillerat nocturn, que no promocione a segon curs haurà de romandre un any més en primer i cursarà només les matèries suspeses.
5. L’alumnat que curse el Batxillerat a través de l’ensenyament per a les persones adultes en els règims de Batxillerat nocturn o a distància podrà renunciar a les matèries superades prèviament en primer o segon curs, seguint el mateix procediment que l’establit en el règim ordinari, i sense cap perjudici en el límit de permanència.

Article 21. Permanència en el Batxillerat i anul·lació de la matrícula

1. La permanència en el Batxillerat ocupant un lloc escolar en règim ordinari diürn serà de quatre anys acadèmics com a màxim.
  
2. A fi de no esgotar el nombre d’anys durant els quals es pot romandre cursant Batxillerat en règim ordinari diürn, l’alumne o alumna podrà sol·licitar al director o directora del centre docent on estiga matriculat l’anul·lació de la matrícula corresponent quan acredite trobar-se en alguna de les circumstàncies següents: malaltia prolongada de caràcter físic o psíquic, incorporació a un lloc de treball, obligacions ineludibles de tipus personal o familiar que impedisquen la dedicació normal a l’estudi o altres circumstàncies, degudament justificades, que tinguen caràcter excepcional.
3. Les sol·licituds hauran de formular-se, en tot cas, abans de finalitzar el mes d’abril de l’any escolar en curs i seran resoltes, oït l’equip docent i el departament d’orientació, o qui en tinga atribuïdes les funcions, pel director o directora del centre docent on es trobe matriculat l’alumne o alumna, qui autoritzarà l’anul·lació de la matrícula sempre que resulte acreditada l’existència d’una de les causes que figuren en el punt anterior. En cas de denegació, els interessats podran elevar recurs davant de la direcció territorial competent en matèria d’educació.

4. L’alumnat que haja esgotat el límit de permanència en l’etapa en règim ordinari diürn podrà continuar els seus estudis en els règims de Batxillerat de l’educació de les persones adultes, nocturn o a distància, així com presentar-se a les proves per a majors de vint anys per a l’obtenció directa del títol de Batxiller.

Article 22. Possibilitat de cursar una modalitat o un itinerari diferent en finalitzar el Batxillerat
1. L’alumnat que finalitze els seus estudis de Batxillerat i obtinga el títol de Batxiller podrà cursar una modalitat diferent de la cursada amb anterioritat, sempre que tinga raons justificades, i en una única ocasió.

Per a això, l’alumnat es matricularà de les matèries troncals (generals i d’opció) de la nova modalitat corresponents al primer i segon curs de Batxillerat, que no hagen cursat prèviament.
2. La possibilitat de cursar una nova modalitat de Batxillerat estarà supeditada a l’oferta i a les possibilitats organitzatives del centre en què se sol·licite la matrícula.
3. En l’avaluació final, ordinària i extraordinària, de segon curs de Batxillerat, a l’alumnat que desitge obtindre el títol de Batxiller per aquesta nova modalitat, se li avaluarà de les matèries generals i d’opció de la seua elecció del bloc d’assignatures troncals, del primer i segon curs, corresponents a la modalitat triada.
4. El nou càlcul de la nota mitjana de les matèries de l’etapa de Batxillerat serà la mitjana aritmètica de les qualificacions de totes les matèries cursades en l’anterior modalitat i en la nova.
5. El nombre d’anys durant els quals l’alumnat curse una nova modalitat de Batxillerat després de l’obtenció del títol de Batxiller computarà a l’efecte del límit de permanència de quatre anys en l’etapa en règim ordinari diürn.
6. La possibilitat de cursar una modalitat distinta haurà de ser autoritzada per la direcció general competent en matèria d’ordenació acadèmica de la conselleria competent en matèria d’educació. La direcció dels centres públics o els titulars dels centres privats remetran les sol·licituds de l’alumnat abans de l’1 d’octubre del curs en què s’estiga matriculat, adjuntant-hi un informe i un certificat acadèmic expedit pel centre. La direcció general competent en matèria d’ordenació acadèmica resoldrà dins el termini màxim de tres mesos, entenent-se desestimades les sol·licituds si no es dictara una resolució expressa dins l’esmentat termini.

Article 23. Càlcul de la qualificació final de l’etapa de Batxillerat

1. Càlcul general.
D’acord amb el Reial decret 562/2017, de 2 de juny, i fins a l’entrada en vigor del Pacte d’Estat Social i Polític per l’Educació, la qualificació final de l’etapa de Batxillerat serà la mitjana aritmètica de les qualificacions numèriques obtingudes en cadascuna de les matèries cursades en el Batxillerat, expressada en una escala de 0 a 10 amb dos decimals, arredonida a la centèsima més pròxima i, en cas d’equidistància, a la superior.
2. Càlcul per a l’alumnat que ha cursat primer curs de Batxillerat en un sistema educatiu estranger.
Per al càlcul de la qualificació final de Batxillerat de l’alumnat que homologa el curs corresponent al primer de Batxillerat per haver realitzat aquests estudis en un sistema educatiu estranger, caldrà procedir de la forma següent:
– En primer lloc, es calcularà la nota mitjana del segon curs de Batxillerat amb totes les matèries cursades en el sistema educatiu valencià.

– La qualificació final de l’etapa de Batxillerat serà la mitjana aritmètica resultant de la nota descrita en el paràgraf anterior, corresponent a segon de Batxillerat, i de la nota mitjana del curs primer de Batxillerat lliurada per la Delegació o Sotsdelegació del Govern.

Article 24. Títol de Batxiller
1. Obtenció del títol de Batxiller.
Per a obtindre el títol de Batxiller serà necessària l’avaluació positiva en totes les matèries dels dos cursos de Batxillerat consignada en les qualificacions emeses per l’equip docent avaluador de cada grup d’alumnat durant la sessió d’avaluació final, ordinària o extraordinària, de segon curs de Batxillerat.
2. Continguts i vies acadèmiques del títol de Batxiller.
En el títol de Batxiller constarà la informació següent:
a) La modalitat o modalitats de Batxillerat cursades.
b) La qualificació final de l’etapa de Batxillerat resultant de la nota mitjana obtinguda d’acord amb el càlcul numèric establit a l’article 23 d’aquesta ordre.
L’obtenció del títol de Batxiller permetrà accedir als diferents ensenyaments que constitueixen l’educació superior recollits en l’article 3.5 de la Llei orgànica 2/2006.
3. Obtenció del títol de Batxiller per part de l’alumnat que es troba en possessió d’un títol de Tècnic o de Tècnic Superior de Formació Professional o de Tècnic dels Ensenyaments Professionals de Música o de Dansa.
D’acord amb el Reial decret 562/2017, de 2 de juny, i fins a l’entrada en vigor del Pacte d’Estat Social i Polític per l’Educació, l’alumnat que es trobe en possessió d’un títol de Tècnic o de Tècnic Superior de Formació Professional o de Tècnic dels Ensenyaments Professionals de Música o de Dansa podrà obtindre el títol de Batxiller cursant i superant les matèries generals del bloc d’assignatures troncals de la modalitat de Batxillerat que l’alumne o alumna trie i les matèries de lliure configuració autonòmica Valencià: Llengua i Literatura I i II, d’acord amb el que determinen els articles 30 i 31 d’aquesta ordre.

4. Certificació d’estudis realitzats per l’alumnat que haja cursat Batxillerat.
L’alumnat que haja cursat estudis de Batxillerat té dret a l’expedició d’una certificació en què constaran les qualificacions obtingudes en cadascuna de les matèries de Batxillerat cursades. Aquesta certificació, que tindrà els efectes laborals i acadèmics previstos en els articles 41.2.b, 41.3.a) i 64.2.d) de la Llei orgànica 2/2006, s’ajustarà al model que figura en l’annex VIII.

Article 25. Matrícula d’honor i premi extraordinari
1. L’equip docent podrà atorgar una matrícula d’honor a l’alumnat que haja demostrat un rendiment acadèmic excel·lent al final de cada etapa per a la qual s’atorga. Per a això, serà condició necessària que l’alumne o alumna, després de superar totes les matèries de l’etapa, haja obtingut una nota mitjana en l’etapa igual o superior a 9 punts. A més de la condició anterior, l’equip docent haurà d’acordar de forma col·legiada la concessió de la matrícula d’honor. Es podrà concedir una matrícula d’honor per cada 20 alumnes, o fracció del total d’estudiants de l’últim curs de l’etapa respectiva en el centre docent.
2. Així mateix, a fi de donar un reconeixement públic a l’esforç i dedicació de l’alumnat excel·lent en l’etapa del Batxillerat, la conselleria competent en matèria d’educació regularà les condicions que haurà de complir l’alumnat per a poder ser proposat per a l’obtenció d’un premi extraordinari al rendiment acadèmic, del qual quedarà constància en els documents oficials d’avaluació de l’alumnat.

Article 26. Avaluació de Batxillerat per a l’accés a la universitat

D’acord amb el que estableix l’article 2.4 del Reial Decret llei 5/2016, l’avaluació del Batxillerat per a l’accés als estudis universitaris de grau tindrà les característiques següents:
a) Es realitzarà exclusivament per a l’alumnat que desitge accedir als ensenyaments universitaris oficials de grau, de manera que la seua superació no serà necessària per a obtindre el títol de Batxiller.
b) Podrà presentar-se a aquesta avaluació l’alumnat que estiga en possessió del títol de Batxiller, obtingut després d’haver superat la totalitat de les matèries dels cursos de primer i segon de Batxillerat, així com l’alumnat que es trobe en alguna de les circumstàncies contemplades a la disposició addicional tercera del Reial decret 310/2016.

Les administracions educatives, en col·laboració amb les universitats, que assumiran les mateixes funcions i responsabilitats que tenien en relació amb les Proves d’Accés a la Universitat, organitzaran la realització material de l’avaluació de Batxillerat per a l’accés a la universitat.
c) El resultat de l’avaluació tindrà validesa per a l’accés als estudis universitaris de grau de les diferents modalitats de les universitats de l’Estat espanyol.
d) L’adquisició de les competències clau s’avaluarà a través de les matèries generals cursades del bloc de les assignatures troncals i de l’assignatura troncal general amb vinculació amb una modalitat de Batxillerat de segon curs del currículum oficial de Batxillerat de la Comunitat Valenciana, així com de la matèria de Valencià: llengua i literatura II.

Article 27. Continuïtat entre matèries de Batxillerat
La superació de les matèries de segon curs que s’indiquen a continuació estarà condicionada a la superació de les corresponents matèries de primer curs indicades pel fet d’implicar continuïtat.

Continuïtat entre matèries de Batxillerat

1r curs de Batxillerat	2n curs de Batxillerat
Valencià: Llengua i Literatura I	Valencià: Llengua i Literatura II
Llengua Castellana i Literatura I	Llengua Castellana i Literatura II
Matemàtiques I	Matemàtiques II
Primera Llengua Estrangera I	Primera Llengua Estrangera II
Dibuix Tècnic I	Dibuix Tècnic II
Llatí I	Llatí II
Grec I	Grec II
Matemàtiques aplicades a les Ciències Socials I	Matemàtiques aplicades a les Ciències Socials II
Fonaments de l’Art I	Fonaments de l’Art II
Cultura Audiovisual I	Cultura Audiovisual II
Anàlisi Musical I	Anàlisi Musical II
Dibuix Artístic I	Dibuix Artístic II
Segona Llengua Estrangera I	Segona Llengua Estrangera II
Tecnologia Industrial I	Tecnologia Industrial II
Tecnologies de la Informació i la Comunicació I	Tecnologies de la Informació i la Comunicació II
Física i Química	Física / Química
Biologia i Geologia	Biologia / Geologia

1. L’alumnat que promocione a segon curs amb alguna matèria pendent de primer curs d’entre les que impliquen continuïtat, d’acord amb el quadre anterior, i que desitge matricular-se de la matèria de segon curs corresponent:
– Haurà de matricular-se de la matèria pendent de primer curs.
– Tindrà condicionada la superació de la matèria de segon curs a la superació de la matèria del primer curs corresponent.
– Les matèries de segon curs no qualificades com a conseqüència de l’anterior seran considerades incompatibles.
2. L’alumnat que desitge matricular-se de la matèria de segon curs sense haver cursat prèviament la matèria corresponent de primer curs:

a) Si el professorat que la imparteix considera que l’alumne o alumna reuneix les condicions necessàries per a poder seguir amb aprofitament la matèria de segon, no haurà de cursar la matèria corresponent de primer curs.
b) Si el professorat que la imparteix considera que l’alumne o alumna no reuneix les condicions necessàries per a poder seguir amb aprofitament la matèria de segon curs, haurà de cursar la matèria corresponent de primer curs.
b.1) Si la matèria és específica, haurà de cursar la matèria corresponent de primer curs, que tindrà la consideració de matèria pendent, tot i que no serà computable als efectes de modificació de les condicions en les quals ha promocionat a segon. Les matèries de segon curs no qualificades com a conseqüència d’allò dit anteriorment seran considerades incompatibles.
b.2) Si la matèria de segon curs és troncal, podrà optar per:
b.2.1) Cursar la matèria troncal de primer curs de Batxillerat com a matèria pendent de primer curs de Batxillerat, tot i que, en aquest cas, no serà computable als efectes de modificar les condicions en les quals ha promocionat a segon. Les matèries de segon curs no qualificades com a conseqüència d’allò dit anteriorment seran considerades incompatibles.
b.2.2) Cursar la corresponent matèria troncal de primer de Batxillerat com a específica de segon curs de Batxillerat. Les matèries de segon curs no qualificades com a conseqüència d’allò dit anteriorment seran considerades incompatibles.

Article 28. Canvis de modalitat, itinerari o primera llengua estrangera
1. L’alumne o alumna té dret a canviar la modalitat de Batxillerat cursada en els casos següents:
a) L’alumnat que haja cursat el primer curs de Batxillerat en una determinada modalitat i promocione a segon curs podrà cursar una modalitat distinta en segon de Batxillerat. Per a això, es matricularà de les matèries de segon curs de la nova modalitat triada i, addicionalment, de totes les matèries de primer de la nova modalitat que no haguera superat prèviament en cursar l’anterior modalitat. Aquestes matèries de primer de Batxillerat tindran la consideració de matèria pendent, tot i que no seran computables als efectes de modificació de les condicions en les quals ha promocionat a segon.

b) Els canvis de modalitat també podran ser sol·licitats per part de l’alumnat que repetisca el segon curs. En aquest cas, haurà de matricular-se de totes les matèries de la nova modalitat, d’ambdós cursos, que no haguera superat prèviament quan va cursar la modalitat anterior.

c) L’alumnat que repetisca el primer curs podrà triar una nova modalitat en tornar a cursar primer.
2. En els procediments de canvi de modalitat, les matèries cursades i no superades en primer en l’antiga modalitat no tindran la consideració de matèries pendents quan no pertanguen a la nova modalitat triada i, en conseqüència, no siga necessària la seua superació per a completar la nova modalitat.
3. Les matèries del bloc d’assignatures troncals cursades i superades en l’antiga modalitat, la superació de les quals no siga necessària per a completar la nova modalitat, podran substituir les assignatures específiques del primer o del segon curs a l’hora d’efectuar el canvi de modalitat.
4. Totes les matèries superades per l’alumnat en ambdós cursos de Batxillerat computaran als efectes del càlcul de la qualificació final de l’etapa de Batxillerat, amb independència que pertanguen a l’antiga o a la nova modalitat.
5. En sol·licitar un canvi de modalitat, en tot cas, continuarà aplicant-se el límit de permanència en el Batxillerat en règim ordinari diürn de quatre anys acadèmics.
6. L’alumnat haurà de tindre en compte el que preveu l’article 26 d’aquesta ordre quant a la continuïtat entre matèries de primer i de segon curs i la seua avaluació.
7. El canvi d’itinerari en la modalitat d’Humanitats i Ciències Socials es realitzarà en els mateixos termes que els canvis de modalitat, per analogia.
8. El procediment per a sol·licitar el canvi de modalitat o itinerari serà el següent:
a) L’alumnat, o els seus representants legals si és menor d’edat, sol·licitarà el canvi de modalitat o itinerari davant del director o directora del centre docent segons el model que es proporciona a l’annex IX d’aquesta ordre.
b) La direcció dels centres públics o els titulars dels centres privats remetran a la direcció general competent en matèria d’ordenació acadèmica per a la resolució del canvi de modalitat la documentació següent:

– El model de canvi de modalitat que s’adjunta a l’annex X o a l’annex XI d’aquesta ordre, depenent si el canvi de modalitat se sol·licita en promocionar a segon de Batxillerat o en repetir segon de Batxillerat. La sol·licitud serà emplenada per la direcció dels centres públics o els titulars dels centres privats.
– Una certificació acadèmica de l’alumne o alumna en què consten la modalitat cursada i les qualificacions obtingudes fins a aqueix moment en totes les matèries de Batxillerat.
– Una proposta de matrícula en la nova modalitat de segon curs triada, d’acord amb allò indicat en els documents de canvi de modalitat de l’annex X o de l’annex XI.
c) El termini de presentació finalitzarà el 31 d’octubre de l’any acadèmic en curs.
d) La direcció general competent en matèria d’ordenació acadèmica resoldrà les sol·licituds en el termini màxim de tres mesos. Les sol·licituds podran entendre’s desestimades si no es dictara una resolució expressa dins aquest termini.
9. L’alumne o alumna que haja cursat en primer curs una determinada llengua estrangera i desitge canviar de llengua estrangera per raons justificades, podrà sol·licitar aquest canvi si repeteix primer curs en la seua totalitat, o bé en el moment en què es trobe en condicions de promocionar a segon curs. Aquest canvi sempre estarà supeditat a l’oferta i a les possibilitats organitzatives del centre. D’ara endavant, anomenarem Primera Llengua Estrangera: llengua A a la matèria que s’abandona i Primera Llengua Estrangera: llengua B a la nova matèria de la qual es matricula l’alumne o alumna.
10. Quan el canvi de llengua estrangera es produïsca a l’inici del segon curs de l’etapa:
a) Si l’alumne o alumna va superar la matèria Primera Llengua Estrangera I: llengua A de primer curs, podrà matricular-se en la nova matèria Primera Llengua Estrangera II: llengua B de segon curs després de la superació d’una prova de nivell a realitzar pel departament didàctic corresponent, per mitjà de la qual s’acredite un nivell de competència adequat per a iniciar l’estudi d’aquesta nova llengua estrangera en segon curs. En aquest cas, l’alumne o alumna no haurà de cursar la matèria Primera Llengua Estrangera I: llengua B de primer curs, ja que es considera que no hi ha incompatibilitat a l’efecte d’avaluació.
b) Si l’alumne o alumna va obtindre avaluació negativa en la matèria Primera Llengua Estrangera I: llengua A de primer curs, podrà matricular-se en la nova matèria Primera Llengua Estrangera II: llengua B de segon curs sempre que supere la prova de nivell a què es refereix l’apartat anterior. Pel que fa a la matèria pendent Primera Llengua Estrangera I: llengua A, l’alumne o alumna haurà de superar-la i, tan sols en els casos en què no s’haja cursat prèviament la matèria Segona Llengua Estrangera I: llengua B, aquest alumnat tindrà la possibilitat de cursar la matèria Primera Llengua Estrangera I: llengua B en comptes de la matèria Primera Llengua Estrangera I: llengua A. Aquesta circumstància s’haurà de fer constar en la sol·licitud corresponent de canvi de llengua estrangera.
11. Els canvis de Llengua Estrangera hauran de ser autoritzats per la direcció general competent en matèria d’ordenació de la Conselleria d’Educació, Investigació, Cultura i Esport d’acord amb el següent procediment i terminis. La direcció dels centres públics o els titulars dels centres privats remetran les sol·licituds de l’alumnat abans del 31 d’octubre de l’any acadèmic corresponent, adjuntant l’informe del departament didàctic respectiu i una certificació acadèmica expedida pel centre. La direcció general competent en matèria d’ordenació resoldrà en el termini màxim de tres mesos, de manera que les sol·licituds podran entendre’s desestimades si no es dictara una resolució expressa en aquest termini.
12. Es traslladaran als documents d’avaluació les qualificacions de totes les matèries cursades i aprovades, amb independència que es tracte de matèries troncals, específiques o de lliure configuració autonòmica, ja siga de l’antiga modalitat o de la nova modalitat. En els documents d’avaluació de l’alumnat, serà estesa una diligència firmada pel secretari o secretària i amb el vistiplau del director o directora, en el cas dels centres públics; i pel director o directora en el cas dels centres privats. En tot cas, es farà constar que l’alumne o alumna ha efectuat un canvi de modalitat, itinerari o primera llengua estrangera d’acord amb el que preveu aquesta ordre.

Article 29. Avaluació per a l’alumnat amb necessitats educatives especials. Exempció de qualificació
1. L’alumnat amb necessitats educatives especials que cursa ensenyaments de Batxillerat serà avaluat, amb caràcter general, d’acord amb el que estableix aquesta ordre i en coherència amb les adaptacions que es realitzen.
2. Pel que fa a aquestes adaptacions, el professor o professora de la matèria, amb la col·laboració del departament didàctic i del departament d’orientació, efectuarà les adaptacions curriculars necessàries que únicament podran afectar la metodologia didàctica, les activitats, la priorització i la temporització en la consecució dels objectius, tenint en compte que en Batxillerat no es contempla la possibilitat de realitzar adaptacions curriculars individuals significatives.
3. Així mateix, en la celebració de les proves específiques que es convoquen, s’haurà d’adaptar la durada i les condicions de realització a les característiques d’aquest alumnat.
4. En els casos de l’alumnat que presente una discapacitat auditiva, visual o motriu en què no siga possible realitzar una adaptació d’accés al currículum sense afectar els elements descriptius d’aquest currículum, podrà aplicar-se la mesura extraordinària d’exempció de la qualificació en determinades matèries.
5. El procediment per a sol·licitar-ne l’exempció serà el següent:
a) L’alumne o alumna, o els seus representants legals si és menor d’edat, presentarà abans del 31 d’octubre de l’any acadèmic en curs, o en els deu dies següents a la seua incorporació al centre en el supòsit de trasllat amb posterioritat a aquesta data, en el centre on curse els seus estudis un imprés de sol·licitud d’exempció de qualificació total o parcial d’una matèria.
b) La direcció del centre remetrà l’expedient a la direcció territorial competent en matèria d’educació corresponent dins un termini de quinze dies hàbils i hi inclourà necessàriament, junt amb la sol·licitud presentada, un informe psicopedagògic emés pel departament d’orientació del centre, així com qualsevol altre informe (mèdic, social…) que es tinga de l’alumne o alumna.
c) La direcció territorial competent en matèria d’educació completarà l’expedient adjuntant un informe emés per la Inspecció d’Educació i el remetrà, dins el termini de quinze dies hàbils, a la direcció general competent en matèria d’ordenació acadèmica per a la seua resolució.

d) La direcció general competent en matèria d’ordenació acadèmica, una vegada resolt l’expedient, comunicarà aquesta resolució a la direcció territorial competent en matèria d’educació corresponent i al centre docent i aquest, al seu torn, la notificarà a l’alumne o alumna interessat.

6. L’exempció de qualificació haurà de contemplar-se en les actes, en l’expedient acadèmic i en l’historial acadèmic de Batxillerat de l’alumne o alumna amb l’expressió exempt/a (ET), tot incorporant a l’expedient una còpia de la resolució per la qual s’ha autoritzat.

Article 30. Alumnat que es troba en possessió d’un títol de Tècnic dels Ensenyaments Professionals de Música o de Dansa o d’un títol de Tècnic o Tècnic Superior de Formació Professional
1.L’alumnat que es trobe en possessió d’un títol de Tècnic dels Ensenyaments Professionals de Música o de Dansa o d’un títol de Tècnic o Tècnic Superior de Formació Professional i desitge obtindre el títol de Batxiller, podrà obtindre aquest títol cursant i superant les matèries generals del bloc d’assignatures troncals de primer i segon curs de la modalitat de Batxillerat que l’alumne o alumna trie, a més de les matèries Valencià: Llengua i Literatura I i Valencià: Llengua i Literatura II, d’acord amb el quadre annex que figura al final de l’article 31.

a) Per a exercir aquesta opció l’alumnat haurà de sol·licitar-ho en el seu centre i aportar el títol de Tècnic o Tècnic Superior de Formació Professional, o bé el títol de Tècnic dels Ensenyaments Professionals de Música o Dansa junt amb el certificat acadèmic amb les qualificacions de cinqué i sisé curs dels ensenyaments professionals de Música o de Dansa en la corresponent especialitat, abans del 31 d’octubre de l’any acadèmic en curs, mitjançant el model de sol·licitud que es troba a l’annex XVII.
b) La qualificació final de Batxillerat es calcularà de la següent manera:
b.1) Per a l’alumnat que obtinga el títol de Batxiller trobant-se en possessió d’un títol de Tècnic dels Ensenyaments Professionals de Música o de Dansa, la qualificació final serà la mitjana aritmètica de les qualificacions obtingudes en les matèries generals del bloc d’assignatures troncals de primer i segon curs de la modalitat cursada, a més de les matèries Valencià: Llengua i Literatura I i Valencià: Llengua i Literatura II, i de les assignatures dels cursos cinqué i sisé dels ensenyaments professionals de Música o de Dansa en la corresponent especialitat, expressada en una escala de 0 a 10 amb dos decimals, arredonida a la centèsima més pròxima.
En el cas de l’alumnat que haja accedit directament a sisé curs dels ensenyaments professionals de Música o de Dansa, per al càlcul de la qualificació final seran considerades les qualificacions de les assignatures d’aquest curs i de les matèries generals del bloc d’assignatures troncals de primer i segon curs de la modalitat cursada, a més de les matèries Valencià: Llengua i Literatura I i Valencià: Llengua i Literatura II.

b.2) Per a l’alumnat que obtinga el títol de Batxiller trobant-se en possessió d’un títol de Tècnic o Tècnic Superior de Formació Professional, la qualificació final serà la mitjana aritmètica de les qualificacions obtingudes en les matèries generals del bloc d’assignatures troncals de primer i segon curs de la modalitat de Batxillerat cursada, a més de les matèries Valencià: Llengua i Literatura I i Valencià: Llengua i Literatura II, expressada en una escala de 0 a 10 amb dos decimals, arredonida a la centèsima més pròxima.
c) En termes de promoció de primer a segon curs, per a aquest alumnat, caldrà ajustar-se al que estableix l’article 20 d’aquesta ordre, però únicament en relació amb les matèries generals del bloc d’assignatures troncals i la matèria de lliure configuració autonòmica Valencià: Llengua i Literatura I. En termes de permanència d’un any més en el mateix curs i de permanència en l’etapa, s’aplicaran els mateixos criteris establits amb caràcter general en Batxillerat.

2. En el supòsit de l’alumnat que, estant en possessió d’un títol de Tècnic dels Ensenyaments Professionals de Música o de Dansa o d’un títol de Tècnic o Tècnic Superior de Formació Professional, haja superat el primer curs de qualsevol de les modalitats o vies del Batxillerat cursant totes les matèries, podrà sol·licitar en segon curs de Batxillerat matricular-se únicament de les matèries generals del bloc d’assignatures troncals i de la matèria de lliure configuració autonòmica Valencià: Llengua i Literatura II.
a) En aquest cas, als efectes d’avaluació i titulació, es consideraran únicament les matèries generals del bloc d’assignatures troncals de primer i segon curs de Batxillerat i Valencià: Llengua i Literatura I i II. Per al càlcul de la qualificació final d’aquest alumnat, es calcularà de la següent manera:
a.1) Per l’alumnat que obtinga el títol de Batxiller trobant-se en possessió d’un títol de Tècnic dels Ensenyaments Professionals de Música o de Dansa, la qualificació final serà la establida a l’apartat 1.b.1 anterior.
a.2) Per l’alumnat que obtinga el títol de Batxiller trobant-se en possessió d’un títol de Tècnic o Tècnic Superior de Formació Professional, la qualificació final serà la mitjana aritmètica de totes les matèries cursades i aprovades en primer de Batxillerat i les matèries generals del bloc d’assignatures troncals de segon de Batxillerat i la matèria de Valencià: Llengua i Literatura II.
b) Si l’alumnat de segon curs de Batxillerat té pendent una o dues matèries de primer curs, només haurà de cursar aquestes matèries si es tracta de matèries generals del bloc d’assignatures troncals o de la matèria de Valencià: Llengua i Literatura I. Únicament la possibilitat prevista en aquest paràgraf haurà de ser autoritzada per la direcció general competent en matèria d’ordenació de la Conselleria d’Educació, Investigació, Cultura i Esport, seguint el procediment següent:

b.1) L’alumnat, o els seus representants legals si és menor d’edat, presentarà la sol·licitud davant del director o directora del centre docent segons el model que es proporciona en l’annex XVII.
b.2) La direcció dels centres públics o els titulars dels centres privats remetran a la direcció general competent en matèria d’ordenació acadèmica per a la resolució la documentació següent:
– El model de sol·licitud que s’adjunta en l’annex XVII.
– Una certificació acadèmica de l’alumne o alumna en què consten la modalitat cursada i les qualificacions obtingudes fins a aqueix moment en totes les matèries de Batxillerat.
– El títol de Tècnic o Tècnic Superior de Formació Professional o el títol de Tècnic dels Ensenyaments Professionals de Música o Dansa

b.3) El termini de presentació finalitzarà el 15 de novembre del curs escolar per al qual se sol·licite.
b.4) La direcció general competent en matèria d’ordenació acadèmica resoldrà en el termini màxim de tres mesos, de manera que aquestes sol·licituds podran entendre’s desestimades si no es dictara una resolució expressa dins aquest termini.
3. En els documents d’avaluació de l’alumnat, s’estendrà una diligència signada pel secretari o secretària i amb el vistiplau del director o directora, en el cas dels centres públics, i pel director o directora, en el cas dels centres privats. En tot cas, es farà constar que l’alumne o alumna ha cursat únicament les matèries generals del bloc d’assignatures troncals de Batxillerat, així com les matèries de lliure configuració autonòmica Valencià: Llengua i Literatura I i Valencià: Llengua i Literatura II.

Article 31. Alumnat que cursa ensenyaments professionals de Música o de Dansa i de Batxillerat simultàniament
1. L’alumnat que cursa cinqué o sisé curs dels ensenyaments professionals de Música o de Dansa i simultàniament primer de Batxillerat podrà matricular-se únicament de les matèries generals del bloc d’assignatures troncals de primer curs de Batxillerat de la modalitat que trie, així com de la matèria de lliure configuració autonòmica Valencià: Llengua i Literatura I, d’acord amb el quadre que figura al final d’aquest mateix article.
a) Per a exercir aquesta opció l’alumnat haurà de sol·licitar-ho en el seu centre i aportar un document acreditatiu de la seua matriculació en cinqué o sisé curs dels ensenyaments professionals de Música o de Dansa, abans del 31 d’octubre de l’any acadèmic en curs, mitjançant el model de sol·licitud que es troba en l’annex XVII.
b) Aquest alumnat, en segon de Batxillerat, cursarà les matèries generals del bloc d’assignatures troncals de la modalitat que trie i la matèria de lliure configuració autonòmica Valencià: Llengua i Literatura II, d’acord amb el quadre que figura al final d’aquest mateix article.

c) Per a l’obtenció del títol de Batxiller per part d’aquest alumnat es requerirà:
– Estar en possessió del títol de Tècnic dels Ensenyaments Professionals de Música o de Dansa en el moment de realització de l’avaluació final de segon curs de Batxillerat, ja siga en la fase ordinària o en l’extraordinària.
– Haver superat les matèries generals del bloc d’assignatures troncals de la modalitat triada per l’alumne o alumna, en ambdós cursos de l’etapa, així com les matèries Valencià: Llengua i Literatura I i Valencià: Llengua i Literatura II, en l’avaluació final de segon curs de Batxillerat, ja siga en la fase ordinària o en l’extraordinària.

d) La qualificació final de l’etapa serà la mitjana aritmètica de les qualificacions obtingudes en les matèries generals del bloc d’assignatures troncals de primer i segon curs de la modalitat cursada, a més de les matèries Valencià: Llengua i Literatura I i Valencià: Llengua i Literatura II i de les assignatures dels cursos cinqué i sisé dels ensenyaments professionals de Música o de Dansa en la corresponent especialitat, expressada en una escala de 0 a 10 amb dos decimals. Per a aquest càlcul, l’alumne o alumna presentarà en temps i forma al centre educatiu un certificat acadèmic amb les qualificacions obtingudes en els cursos cinqué i sisé dels ensenyaments professionals de Música o de Dansa.

e) En termes de promoció de primer a segon curs, per a aquest alumnat, caldrà ajustar-se al que estableix l’article 20 d’aquesta ordre, però únicament en relació amb les matèries generals del bloc d’assignatures troncals i la matèria de lliure configuració autonòmica Valencià: Llengua i Literatura I. En termes de permanència d’un any més en el mateix curs i de permanència en l’etapa, s’aplicaran els mateixos criteris establits amb caràcter general en Batxillerat.

2. En el cas que un alumne o alumna supere totes les matèries de primer i segon de Batxillerat, però no estiga en possessió del títol de Tècnic dels Ensenyaments Professionals de Música o de Dansa per no haver superat totes les matèries d’aquests ensenyaments, les qualificacions de Batxillerat es traslladaran a l’acta del curs acadèmic següent fins que l’alumne o alumna obtinga el títol de Tècnic dels Ensenyaments Professionals de Música o de Dansa, si no és que aquest alumnat renuncia a la possibilitat de cursar simultàniament ambdós ensenyaments i opta per cursar totes les matèries de Batxillerat. Aquesta opció no podrà exercir-se una vegada haja transcorregut el mes d’octubre de cada curs acadèmic i, en tot cas, hi serà aplicable el límit de permanència en l’etapa establit per al Batxillerat.
3. En el supòsit de l’alumnat que estiga cursant sisé curs dels ensenyaments professionals de Música o de Dansa i haja superat el primer curs de qualsevol de les modalitats o vies del Batxillerat cursant totes les matèries, podrà sol·licitar en segon curs de Batxillerat matricular-se únicament de les matèries generals del bloc d’assignatures troncals de segon de Batxillerat i la matèria de lliure configuració autonòmica Valencià: Llengua i Literatura II.
a) En aquest cas, als efectes d’avaluació i titulació, es consideraran únicament les matèries generals del bloc d’assignatures troncals de primer i segon curs de Batxillerat i Valencià: Llengua i Literatura I i II, sempre que l’alumnat reunisca els requisits que estableix l’apartat 1.c anterior.
La qualificació final serà la mitjana aritmètica de les qualificacions obtingudes en les matèries generals del bloc d’assignatures troncals de primer i segon curs de la modalitat cursada, a més de les matèries Valencià: Llengua i Literatura I i Valencià: Llengua i Literatura II, i de les assignatures dels cursos cinqué i sisé dels ensenyaments professionals de Música o de Dansa en la corresponent especialitat, expressada en una escala de 0 a 10 amb dos decimals, arredonida a la centèsima més pròxima.
b) L’alumnat amb una o dues matèries pendents de primer curs només haurà de cursar aquestes matèries si es tracta de matèries generals del bloc d’assignatures troncals o de la matèria de Valencià: Llengua i Literatura I. Únicament la possibilitat prevista en aquest paràgraf haurà de ser autoritzada per la direcció general competent en matèria d’ordenació de la Conselleria d’Educació, Investigació, Cultura i Esport, seguint el procediment següent:
b.1) L’alumnat, o els seus representants legals si és menor d’edat, presentarà la sol·licitud davant del director o directora del centre docent segons el model que es proporciona en l’annex XVII.
b.2) La direcció dels centres públics o els titulars dels centres privats remetran a la direcció general competent en matèria d’ordenació acadèmica per a la resolució la documentació següent:
– El model de sol·licitud que s’adjunta en l’annex XVII.
– Una certificació acadèmica de l’alumne o alumna en què consten la modalitat cursada i les qualificacions obtingudes fins a aqueix moment en totes les matèries de Batxillerat.
– El certificat de matrícula de sisé curs dels ensenyaments professionals de Música o de Dansa.
b.3) El termini de presentació finalitzarà el 31 d’octubre del curs escolar per al qual se sol·licite.
b.4) La direcció general competent en matèria d’ordenació acadèmica resoldrà en el termini màxim de tres mesos, de manera que aquestes sol·licituds podran entendre’s desestimades si no es dictara una resolució expressa dins aquest termini.
4. En els documents d’avaluació de l’alumnat, s’estendrà una diligència signada pel secretari o secretària i amb el vistiplau del director o directora, en el cas dels centres públics, i pel director o directora, en el cas dels centres privats. En tot cas, es farà constar que l’alumne o alumna ha cursat únicament les matèries troncals generals de Batxillerat, així com les matèries de lliure configuració autonòmica Valencià: Llengua i Literatura I i Valencià: Llengua i Literatura II.

CAPÍTOL IV
Educació de les persones adultes

Secció 1
Formació bàsica de les persones adultes

Article 32. Model general d’avaluació
1. D’acord amb el que determina l’article 10 del Decret 220/1999, l’avaluació del procés d’aprenentatge de les persones participants de la formació que cursen estudis en els cicles I i II de la formació bàsica de les persones adultes és contínua, integradora, formativa i participativa.

2. Aquesta avaluació de l’aprenentatge de les persones adultes s’ha de dur a terme segons els objectius educatius, continguts i criteris d’avaluació establits en el currículum dels programes per a adquirir i actualitzar la formació bàsica de les persones adultes fins a l’obtenció del títol de Graduat en Educació Secundària. Així mateix, l’avaluació ha de tindre en compte el context, les formes d’accés al sistema i els diferents ritmes d’aprenentatge de cada persona adulta.
3. Els centres especificaran els criteris, les estratègies i els instruments d’avaluació i determinaran i garantiran els mecanismes per a la participació de les persones adultes en el seu propi procés d’avaluació.

4. S’han d’avaluar tant l’aprenentatge de cadascuna de les persones adultes com els processos d’ensenyament i la pràctica docent. Aquesta avaluació ha de potenciar la reflexió i recerca conjunta de l’equip de professorat i de les persones adultes, per tal de millorar la programació docent i el desenvolupament del currículum en relació amb la seua adequació a les necessitats, demandes i interessos educatius i als trets específics de les persones adultes.
5. L’avaluació serà realitzada pel conjunt de professorat del grup respectiu, coordinats pel seu tutor o tutora.
6. Els centres de formació de persones adultes, en virtut de la seua autonomia pedagògica i organitzativa, establiran, d’acord amb allò que determine la comissió de coordinació pedagògica en col·laboració amb el cap o la cap d’estudis, el nombre i el calendari de les sessions d’avaluació a realitzar en cada curs escolar.
6.1. Amb caràcter general, a començaments de cada curs escolar, es durà a terme una sessió per a realitzar la valoració inicial individual de cada persona adulta i, al llarg del curs, se celebraran, si més no, dues o tres sessions ordinàries d’avaluació de periodicitat, en cada cas, quadrimestral o trimestral.
6.2. Al final de cada curs, els centres de formació de persones adultes hauran de programar una única avaluació final per als tres nivells del cicle I, mentre que en el cas dels dos nivells del cicle II caldrà preveure’n dues, una avaluació final ordinària i una altra extraordinària, en aquest segon cas a realitzar dins els terminis anuals dictats per la direcció general competent en matèria d’ordenació acadèmica.

Article 33. Valoració inicial individual de les persones adultes
1. L’article 11 del Decret 220/1999 prescriu la necessitat de realitzar una valoració inicial de cada persona adulta, que rep el nom de valoració inicial de l’alumnat, que servisca per a orientar i convalidar els estudis que les persones participants acrediten documentalment a fi:

a) D’adscriure’s al cicle i al nivell corresponent de la formació bàsica de les persones adultes, o al grup d’aprenentatge corresponent de la resta de programes formatius,
b) De cursar els mòduls que corresponguen, segons les convalidacions d’estudis establides en els annexos VIII i IX de l’Ordre de 14 de juny de 2000, de la Conselleria de Cultura i Educació, i totes aquelles equivalències dictades per l’òrgan de la Conselleria d’Educació, Investigació, Cultura i Esport competent en matèria d’ordenació acadèmica.

c) O de facilitar l’accés a un nivell o un altre a aquelles persones que no puguen acreditar documentalment haver realitzat uns estudis determinats.
2. Aquesta valoració inicial individual ha de comprendre aspectes relacionats amb els coneixements, les experiències, les habilitats i els procediments que posseïsca cada persona i tindrà en compte tant els seus estudis anteriors com els aprenentatges no formals i les seues expectatives i interessos.
3. Així doncs, a l’inici de cada curs escolar o, en el seu defecte, en el moment de la incorporació de la persona adulta al centre, el professorat del centre efectuarà una valoració inicial individual de cada persona adulta, els resultats de la qual permetran la seua adscripció directa, oberta i flexible en qualsevol dels nivells educatius de la formació bàsica de les persones adultes, i, per consegüent, la persona adulta quedarà exempta de cursar el cicle o nivell anterior.
4. En el cas que haja realitzat estudis previs d’altres ensenyaments obligatoris no universitaris, la persona adulta participant quedarà exempta de cursar els mòduls formatius del segon nivell del cicle II que tinga superats segons les equivalències i convalidacions establides per l’annex XVI d’aquesta mateixa ordre, o per tota aquella disposició normativa que en un futur poguera determinar l’Administració educativa a tal efecte.
5. L’estructura modular dels camps de coneixement o àmbits d’experiència s’adaptarà a les característiques i els interessos de les persones adultes, a través d’una flexibilització del sistema d’aprenentatge que permetrà a cada persona participant la forma d’accés al sistema, l’elecció del ritme d’aprenentatge i el seu propi itinerari formatiu.
En el procés d’avaluació cada mòdul podrà superar-se de forma independent, de manera que les persones adultes rebran una acreditació del centre de formació de persones adultes en què constaran els nivells cursats i les qualificacions obtingudes en els diferents mòduls.
6. Amb caràcter general, en el moment d’incorporació de la persona adulta a un centre de formació de persones adultes per mitjà de l’acreditació acadèmica obtinguda en la prova per a majors de díhuit anys per a l’obtenció del títol de Graduat en Educació Secundària, el seu procediment d’adscripció directa en el segon nivell del cicle II s’efectuarà tan sols en el cas d’haver superat un nombre mínim de tres mòduls formatius en aquesta prova, sense que en aquest còmput es considere el mòdul de Valencià en els casos d’exempció. En cas contrari, la persona adulta serà adscrita d’entrada al primer nivell del cicle II, sense perjudici de la posterior adscripció en el segon nivell del cicle II resultant de la valoració inicial de l’alumne o alumna o de la valoració de la progressió del seu aprenentatge duta a terme per l’equip docent.

Article 34. Resultats de l’avaluació de la formació bàsica de les persones adultes
1. En els dos primers nivells del cicle I de la formació bàsica de les persones adultes, els resultats de l’avaluació final s’expressaran amb les notacions següents:
a) Pel que fa a les qualificacions de cada mòdul formatiu:

Supera (S)
No Supera (NS)
b) Pel que fa a la decisió sobre la promoció:
Promociona (SÍ)
No Promociona (NO)
El terme No Presentat (NP) es consignarà en l’avaluació final.
El terme Exempt s’aplicarà als casos de les persones adultes a qui haja sigut concedida l’exempció del mòdul de Valencià d’acord amb la normativa vigent.
2. En el tercer nivell del cicle I de la formació bàsica de les persones adultes, aquests resultats s’expressaran a través d’aquestes notacions:
a) Pel que fa a les qualificacions de cada mòdul formatiu:

Excel·lent (EX)
Notable (NT)
Bé (BE)
Suficient (SU)
Insuficient (IN)
b) Pel que fa a la decisió sobre la promoció:
Promociona (SÍ)
No Promociona (NO)
El terme No Presentat (NP) només es consignarà en l’avaluació final extraordinària.
El terme Exempt s’aplicarà als casos de les persones adultes a qui haja sigut concedida l’exempció del mòdul de Valencià d’acord amb la normativa vigent.
3. En els dos nivells del cicle II de la formació bàsica de les persones adultes i en la prova per a majors de díhuit anys, ambdós casos conduents a l’obtenció del títol de Graduat en Educació Secundària, els resultats de l’avaluació final s’expressaran per mitjà d’una qualificació numèrica, en una escala d’1 a 10, que anirà acompanyada dels termes següents: Excel·lent, Notable, Bé, Suficient o Insuficient, de manera que s’hi aplicaran aquestes correspondències:
Excel·lent (EX): 9 o 10
Notable (NT): 7 o 8
Bé (BE): 6
Suficient (SU): 5
Insuficient (IN): 1, 2, 3 o 4
En el cas de superació de mòduls formatius convalidats segons el que disposa l’article 33.4 d’aquesta mateixa ordre, es consignaran el terme Superat Anteriorment (SA) i la qualificació numèrica que figuren en la documentació acreditativa presentada per la persona adulta. Si no hi constara la qualificació numèrica, es consignarà el valor numèric inferior corresponent a cada terme.
El terme No Presentat (NP) només es consignarà en l’avaluació final extraordinària i en la prova per a majors de díhuit anys per a l’obtenció directa del títol de Graduat en Educació Secundària, de manera que la seua equivalència, per al càlcul de la nota numèrica, correspondrà a la qualificació mínima establida per a aquesta etapa (és a dir, 1).

El terme Exempt s’aplicarà als casos de les persones adultes a qui haja sigut concedida l’exempció del mòdul de Valencià d’acord amb la normativa vigent.
En cada cas caldrà indicar individualment, amb la notació SÍ o NO, la proposta de lliurament de títol de Graduat en Educació Secundària.

Article 35. Avaluació final de nivell i de cicle i seguiment de la progressió de l’aprenentatge
1. Les decisions referides a la progressió de l’aprenentatge de les persones adultes i a la promoció d’un curs a un altre, en cadascun dels diferents nivells de la formació bàsica de les persones adultes, seran adoptades durant la sessió d’avaluació final, ordinària o extraordinària, de forma col·legiada per l’equip docent respectiu de la persona participant de la formació, atenent al seu ritme personal d’aprenentatge, a l’assoliment dels objectius i al grau d’adquisició de les competències corresponents.
Les persones participants de la formació promocionaran al nivell superior a mesura que vagen superant els mòduls del nivell cursat.
2. Els mòduls amb la mateixa denominació en els tres nivells del cicle I i en els dos del cicle II de la formació bàsica de les persones adultes es consideraran com a mòduls progressius.
D’una altra banda, el mòdul de Valencià tindrà la mateixa consideració que el de Castellà. Amb caràcter extraordinari, les persones participants de la formació podran estar exemptes de realitzar l’avaluació del mòdul de Valencià segons el que dictamine la normativa autonòmica vigent.
3. A fi de facilitar a les persones adultes la superació dels mòduls amb avaluació negativa, l’Administració educativa regularà per als dos nivells del cicle II de la formació bàsica de les persones adultes les condicions perquè els centres programen la realització i l’avaluació de les proves finals extraordinàries tal com es determine.

4. L’alumnat podrà romandre en el cicle o nivell cursat tantes vegades com el seu estil personal d’aprenentatge i les seues necessitats, demandes i interessos individuals així ho aconsellen. Excepcionalment, en els casos de les persones adultes que, malgrat la seua permanència reiterada al centre, no siguen capaces d’aconseguir els objectius i les competències conduents a l’obtenció del títol de Graduat en Educació Secundària, l’equip docent avaluador podrà aconsellar i dirigir la persona adulta cap a estudis o activitats socioprofessionals més adients al seu perfil i les seues necessitats, demandes i interessos, sense perjudici de la seua reincorporació posterior als ensenyaments de la formació bàsica de les persones adultes.
5. En tot cas, la permanència en un cicle o nivell s’establirà de manera que les condicions curriculars s’adapten a les necessitats, demandes i interessos de les persones adultes i estiguen orientades a la superació de les dificultats i mancances detectades.
6. Al final de cada nivell o cicle de la formació bàsica de les persones adultes, es realitzarà una estimació de l’avanç de cada persona en la consecució dels objectius educatius i de les competències assolides, que es traslladarà a l’acta d’avaluació final i al seu expedient.
7. Com a criteri general, podran promocionar les persones adultes que hagen assolit globalment els objectius educatius de cada nivell i cicle, tot i no haver sigut avaluats positivament en algun dels mòduls. No obstant això, en aquesta circumstància l’equip docent avaluador haurà de tindre en consideració els casos d’abandó injustificat d’un o més mòduls formatius que puguen justificar suficientment l’adopció de la decisió contrària.
8. Com a conseqüència de l’avaluació final de nivell o cicle, el professorat, tenint en compte els informes de la resta de l’equip docent avaluador, decidirà, amb el procediment de participació de cada persona adulta establit pel centre, la seua promoció o no al nivell o cicle següent i, en el cas de la finalització del segon nivell del cicle II, la proposta corresponent de l’expedició del títol de Graduat en Educació Secundària.

Article 36. Avaluació final del segon nivell del cicle II de la formació bàsica de les persones adultes
1. En finalitzar el segon nivell del cicle II de la formació bàsica de les persones adultes, les persones participants de la formació que, durant la sessió d’avaluació final, ordinària o extraordinària, hagen obtingut valoració positiva en tots els mòduls del segon nivell del cicle II de la formació bàsica de les persones adultes hauran finalitzat amb èxit la formació bàsica de les persones adultes.
2. D’acord amb les consideracions sobre avaluació del Decret 220/1999, a aquelles persones que no es troben en la circumstància descrita a l’apartat anterior, se’ls podrà donar per finalitzada amb èxit la formació bàsica de les persones adultes, tot i que no hagen sigut avaluades positivament en algun dels mòduls, sempre que l’equip docent avaluador considere que la persona adulta ha aconseguit els objectius generals dels mòduls associats als tres camps de coneixement o àmbits d’experiència de la formació bàsica de les persones adultes i que, per tant, ha assolit les competències corresponents.

A més, a l’hora d’adoptar o no aquesta decisió l’equip docent avaluador haurà de prendre en consideració la progressió de l’aprenentatge realitzat per la persona adulta i les seues possibilitats futures acadèmiques i socioprofessionals, així com els casos individuals d’abandó injustificat d’algun dels mòduls formatius. Per a això, l’equip docent avaluador, en els casos en què ho crega oportú, podrà convocar la persona adulta a una entrevista que servisca per a aclarir possibles dubtes sobre la seua valoracio final.
3. A l’acabament del segon nivell del cicle II de la formació bàsica de les persones adultes, l’equip docent avaluador podrà proporcionar a les persones participants de la formació un consell orientador, que inclourà un informe sobre el grau de maduresa, d’assoliment dels objectius i d’adquisició de les competències corresponents, així com una proposta de l’itinerari formatiu més adequat a seguir.

4. En el cas que l’Administració educativa seleccione un centre de formació de persones adultes per a l’aplicació, exclusivament de caràcter mostral i diagnòstica, de l’avaluació final d’etapa corresponent al cicle II de la formació bàsica de les persones adultes, aquesta tindrà tan sols caràcter orientatiu i no comportarà en cap cas la impossibilitat que les persones adultes obtinguen el títol de Graduat en Educació Secundària.

Article 37. Proves per a majors de díhuit anys per a l’obtenció directa del títol de Graduat en Educació Secundària
1. Correspon a l’Administració educativa, en l’àmbit de les seues competències, organitzar periòdicament proves perquè les persones majors de díhuit anys puguen obtindre directament el títol de Graduat en Educació Secundària, en què es comprovarà l’assoliment dels objectius d’aquesta etapa i el grau d’adquisició de les competències corresponents.
2. Les proves s’organitzaran sobre la base de l’estructura dels mòduls formatius de cadascun dels camps de coneixement o àmbits d’experiència del currículum oficial vigent de la formació bàsica de les persones adultes.
3. Els tribunals constituïts per l’Administració educativa als centres de formació de persones adultes en cada convocatòria podran eximir de la realització d’alguna de les proves, tenint en compte la documentació acreditativa de la formació reglada que les persones adultes participants presenten en el moment de formalitzar la inscripció a la prova, d’acord amb el quadre d’equivalències i convalidacions vigent en cada moment regulat per l’òrgan de la conselleria competent en matèria d’ordenació acadèmica.
4. La qualificació final d’etapa de l’educació secundària per a persones adultes dels participants que superen aquesta prova lliure serà la nota mitjana aritmètica de les qualificacions obtingudes en cadascun dels mòduls de què s’ha examinat i, en els casos d’equivalències i convalidacions, de la nota obtinguda en els mòduls de la formació bàsica de les persones adultes superats en convocatòries anteriors o de la qualificació consignada en les assignatures, matèries, àmbits o unitats formatives que conste en la documentació acadèmica dels ensenyaments obligatoris cursats amb anterioritat, presentada per cada persona en el moment de formalitzar la inscripció a la prova en cada convocatòria.

5. L’Administració educativa vetlarà perquè s’adopten les mesures necessàries per a assegurar la igualtat d’oportunitats, no discriminació i accessibilitat universal de les persones adultes amb necessitats educatives específiques per raó de discapacitat auditiva, visual o motriu que es presenten a aquestes proves.

Article 38. Títol de Graduat en Educació Secundària de la Formació de Persones Adultes
1. Les persones participants que a l’acabament de la formació bàsica de les persones adultes hagen superat tots els mòduls formatius del segon nivell del cicle II de la formació bàsica de les persones adultes i, per tant, hagen assolit els objectius generals i les competències corresponents, segons la decisió col·legiada presa per l’equip docent en la sessió d’avaluació final, ordinària o extraordinària, rebran el títol de Graduat en Educació Secundària.
2. D’acord amb el que s’especifica a l’article 36.2 d’aquesta mateixa ordre, es podrà proposar l’expedició d’aquest títol a aquelles persones adultes que hagen aconseguit globalment els objectius educatius del conjunt de la formació bàsica de les persones adultes.
3. Les persones adultes que superen les proves perquè les persones majors de díhuit anys puguen obtindre directament el títol de Graduat en Educació Secundària i siguen proposades pel tribunal avaluador corresponent per a l’expedició de títol obtindran l’esmentat títol amb les mateixes condicions que les que l’obtenen a través de la formació reglada.
4. El títol de Graduat en Educació Secundària per a persones adultes, obtingut per qualsevol modalitat d’ensenyament o mitjançant la superació de les proves per a majors de díhuit anys per a l’obtenció del títol de Graduat en Educació Secundària, s’expedirà d’acord amb la normativa bàsica d’aplicació vigent i permetrà accedir indistintament a qualsevol dels ensenyaments postobligatoris recollits en l’article 3.4 de la Llei orgànica 2/2006, segons els requisits que s’estableixen per a cada ensenyament.
5. La qualificació final de la formació bàsica de les persones adultes equivaldrà al càlcul resultant de la mitjana aritmètica, expressada en una escala d’1 a 10 amb dos decimals, arredonida a la centèsima i, en cas d’equidistància, a la superior, de les qualificacions numèriques obtingudes en cadascun dels mòduls formatius cursats o convalidats del segon nivell del cicle II de la formació bàsica de les persones adultes.

Per al càlcul de la nota mitjana, en cada mòdul s’aplicaran els valors numèrics corresponents als termes en què s’ha expressat la qualificació d’acord amb el que estableix l’article 34.3 d’aquesta mateixa ordre. Cas que no hi haja constància d’aquest valor, es consignarà el valor numèric inferior que corresponga a cada terme.

6. Les persones participants que cursen el segon nivell del cicle II de la formació bàsica de les persones adultes rebran una certificació oficial, d’acord amb l’annex XIV d’aquesta ordre, en què constaran els estudis i el nombre d’anys cursats i les qualificacions obtingudes en els diferents mòduls formatius. Aquesta acreditació, que figurarà en el seu expedient, serà estesa pel secretari o secretària del centre, amb el vistiplau del director o directora.
7. A més, les persones participants proposades per a l’expedició del títol de Graduat en Educació Secundària rebran un certificat d’estudis acreditatiu de la seua obtenció en què figurarà la nota mitjana resultant segons el que estableix l’apartat 5 d’aquest mateix article, que té com a model l’annex XV. Aquesta acreditació, que figurarà en el seu expedient, serà estesa pel secretari o secretària del centre, amb el vistiplau del director o directora.

Secció 2
Batxillerat de l’educació de les persones adultes
 en règim nocturn i a distància

Article 39. Model general d’avaluació
1. L’avaluació de l’aprenentatge de l’alumnat que curse els estudis de Batxillerat de l’educació de persones adultes en règim nocturn i a distància és contínua i diferenciada segons les diferents matèries, té un caràcter formatiu i constitueix una eina eficaç per a garantir la millora tant dels processos d’ensenyament com dels processos d’aprenentatge.

Aquest caràcter implica que el professorat de cada matèria, en coordinació amb l’equip docent avaluador decidirà, a l’acabament del curs, si l’alumne o alumna ha assolit els objectius i ha aconseguit l’adequat grau d’adquisició de les competències corresponents.
2. S’han d’avaluar tant l’aprenentatge de cada alumne o alumna com els processos d’ensenyament i la pràctica docent. Aquesta avaluació ha de potenciar la participació, reflexió i investigació conjunta de l’equip de professorat i de l’alumnat, per tal de millorar la programació docent i el desenvolupament del currículum en relació amb la seua adequació a les necessitats educatives i als trets específics de l’alumnat adult.
3. L’avaluació serà realitzada pel conjunt de professorat del grup respectiu, coordinat pel seu tutor o tutora.
4. Els centres, en virtut de la seua autonomia pedagògica i organitzativa, establiran, d’acord amb allò que determine la comissió de coordinació pedagògica en col·laboració amb el cap o la cap d’estudis, el nombre i el calendari de les sessions d’avaluació que es realitzaran durant cada curs escolar.
5. En règim nocturn, al llarg del curs acadèmic es realitzaran almenys tres avaluacions distribuïdes per trimestres, les proves de les quals seran de caràcter presencial.
6. En règim a distància, al llarg del curs acadèmic, se celebraran, si més no, dues sessions ordinàries d’avaluació de periodicitat quadrimestral. A fi de garantir les possibilitats d’èxit de l’alumnat, s’acompanyarà i orientarà aquest alumnat en el seu procés d’aprenentatge.
7. En ambdós règims, al final de curs es programaran dues sessions d’avaluació final, una de caràcter ordinari i una altra extraordinària, en aquest segon cas a realitzar dins els terminis anuals dictats per la direcció general competent en matèria d’ordenació acadèmica.

Article 40. Avaluació, seguiment de la progressió de l’aprenentatge i promoció
1. Batxillerat en règim nocturn.
a) Amb caràcter general, caldrà ajustar-se al que disposa el capítol III d’aquesta mateixa ordre per a règim ordinari diürn, sense perjudici de les particularitats establides en aquest article per al Batxillerat en règim nocturn.
b) Seguint el principi de flexibilitat en l’educació de les persones adultes, l’alumnat que curse Batxillerat en règim nocturn no haurà de tornar a cursar les matèries ja superades en cap bloc, en el model A, o curs, en el model B, amb independència que l’alumne o alumna es trobe en condicions de promocionar o no promocionar al bloc o curs següent.

c) Als efectes d’aplicació de les normes sobre avaluació i continuïtat entre matèries, s’entendrà que en el model A les incompatibilitats es podran produir entre matèries de blocs diferents, mentre que en el model B es podran produir entre matèries de cursos diferents.

d) A aquest alumnat, no se li aplicarà el termini màxim per a cursar el Batxillerat indicat en l’article 21.1 d’aquesta ordre, de manera que l’alumne o alumna podrà repetir les matèries de Batxillerat tantes vegades com calga fins a l’assoliment final dels objectius generals d’aquesta etapa i la consegüent obtenció del títol de Batxiller.
e) La superació de les matèries de segon curs que impliquen continuïtat estarà condicionada a la superació de les matèries corresponents de primer curs d’acord amb la correspondència establida a l’article 27 d’aquesta ordre.
f) Quan l’alumne o alumna tinga un màxim d’una o dues matèries del Batxillerat de la modalitat de Batxillerat nocturn per a persones adultes per superar, el professorat dissenyarà una adaptació individualitzada del currículum a fi que aquest alumnat estiga en condicions de superar-les amb èxit i, per consegüent, finalitzar l’etapa.
A l’hora d’adoptar aquesta decisió caldrà prendre en consideració la progressió de l’aprenentatge realitzat per la persona adulta i les seues possibilitats futures acadèmiques i socioprofessionals. Per a això, l’equip docent avaluador, en els casos en què ho crega oportú, pot convocar la persona adulta a una entrevista que servisca per a aclarir possibles dubtes sobre la seua valoracio final.
2. Batxillerat en règim a distància.
a) Amb caràcter general, caldrà ajustar-se al que disposa el capítol III d’aquesta mateixa ordre per a règim ordinari diürn, sense perjudici de les particularitats establides en aquest article per al Batxillerat en règim a distància.
b) Seguint el principi de flexibilitat en l’educació de les persones adultes, l’alumnat que curse Batxillerat en règim a distància no haurà de tornar a cursar en cap curs les matèries ja superades.  
c) Per tal d’afavorir en el Batxillerat en règim a distància la incorporació d’estratègies innovadores que permeten l’aprenentatge autònom de l’alumnat adult basat en la recerca i realització de projectes, el professorat ha de preveure les eines necessàries per a posar en marxa aquest model d’ensenyament, així com dissenyar criteris i instruments d’avaluació adients.
Per consegüent, a l’hora de valorar la trajectòria acadèmica de l’alumne o alumna i d’atorgar la qualificació final corresponent, sense perjudici de l’alumnat que opte únicament per presentar-se als exàmens finals de cada matèria, el professorat tindrà en compte les activitats individuals i col·laboratives realitzades per aquest alumnat al llarg del curs amb una assignació mínima d’un trenta per cent sobre la nota global resultant. No obstant això, si la qualificació global obtinguda mitjançant aquest procediment fóra inferior a la nota de l’examen final, prevaldrà la qualificació obtinguda en aquest examen, a la realització del qual l’alumnat sempre tindrà dret.
d) A aquest alumnat, no se li aplicarà el termini màxim per a cursar el Batxillerat indicat en l’article 21.1 d’aquesta ordre, de manera que l’alumne o alumna podrà repetir les matèries de Batxillerat tantes vegades com calga fins a l’assoliment final dels objectius generals d’aquesta etapa i la consegüent obtenció del títol de Batxiller.
e) La superació de les matèries de segon curs que impliquen continuïtat estarà condicionada a la superació de les matèries corresponents de primer curs d’acord amb la correspondència establida a l’article 27 d’aquesta ordre.
f) Quan l’alumne o alumna tinga un màxim d’una o dues matèries del Batxillerat de la modalitat a distància per a persones adultes per superar, el professorat dissenyarà una adaptació individualitzada del currículum a fi que aquest alumnat estiga en condicions de superar-les amb èxit i, per consegüent, finalitzar aquesta etapa.
A l’hora d’adoptar aquesta decisió caldrà prendre en consideració la progressió de l’aprenentatge realitzat per la persona adulta i les seues possibilitats futures acadèmiques i socioprofessionals. Per a això, l’equip docent avaluador, en els casos en què ho crega oportú, pot convocar la persona adulta a una entrevista que servisca per a aclarir possibles dubtes sobre la seua valoracio final.

Article 41. Canvis de règim en els ensenyaments de Batxillerat
L’alumnat disposarà de mobilitat entre qualsevol dels règims de Batxillerat, incloent-hi els models A i B del Batxillerat nocturn. En l’expedient acadèmic i en l’historial acadèmic del Batxillerat es consignarà, si escau, que l’alumne o alumna ha efectuat un canvi de règim d’ensenyament d’acord amb el que preveu aquest article.

1. Alumnat de règim ordinari diürn que s’incorpora a règim nocturn.

a) L’alumnat podrà incorporar-se des del règim ordinari diürn al Batxillerat nocturn, respectant en tot cas les condicions d’avaluació i promoció de Batxillerat nocturn i sempre que complisca els requisits d’accés establits en l’article 19 de l’Ordre de 19 de juny de 2009, de la Conselleria d’Educació, per la qual es regula l’organització i el funcionament del Batxillerat diürn, nocturn i a distància a la Comunitat Valenciana.
b) Incorporació al règim nocturn model A.
b.1) L’alumnat que haja cursat el primer curs model B (diürn) s’incorporarà al segon bloc del model A (nocturn) si té, com a màxim, una o dues matèries pendents de superació del primer bloc; en cas contrari, es matricularà en el primer bloc. En qualsevol cas, l’alumnat únicament cursarà les matèries no superades amb anterioritat.

b.2) L’alumnat que haja cursat segon curs model B (diürn) es matricularà tan sols de les matèries pendents amb independència del bloc del model A (nocturn) en què s’ubique. Una vegada superades, se li concedirà el títol de Batxiller.
c) Incorporació al règim nocturn model B.
c.1) L’alumnat que haja cursat el primer curs model B (diürn) s’incorporarà al segon curs model B (nocturn) si té, com a màxim, una o dues matèries pendents de superació del primer curs; en cas contrari, es matricularà en el primer curs. En tot cas, l’alumnat únicament cursarà les matèries no superades amb anterioritat.

c.2) L’alumnat que haja cursat segon curs model B (diürn) es matricularà només de les matèries pendents. Una vegada superades, se li concedirà el títol de Batxiller.
2. Alumnat de règim nocturn que s’incorpora a règim diürn.

a) L’alumnat podrà incorporar-se des del règim nocturn al Batxillerat ordinari diürn, sempre que no haja esgotat el límit de permanència de quatre anys en Batxillerat ordinari en règim diürn.

b) La incorporació al Batxillerat en règim ordinari diürn es realitzarà respectant les condicions d’avaluació i promoció del règim ordinari diürn i considerant les matèries superades de l’últim curs en què l’alumne o alumna va estar matriculat.
3. Alumnat de règim diürn que s’incorpora a règim a distància.
a) L’alumnat podrà incorporar-se des del règim ordinari diürn al règim de Batxillerat a distància sempre que complisca les condicions establides a aquest efecte en l’article 30 de l’Ordre de 19 de juny de 2009.
b) La incorporació al règim de Batxillerat a distància es realitzarà respectant les condicions d’avaluació i promoció pròpies del règim a distància. En tot cas, l’alumnat tan sols cursarà les matèries no superades amb anterioritat.
4. Alumnat de règim a distància que s’incorpora a règim diürn.

a) L’alumnat podrà incorporar-se des del règim de Batxillerat a distància al règim ordinari diürn sempre que no haja esgotat el límit de permanència de quatre anys en Batxillerat ordinari en règim diürn.

b) La incorporació al Batxillerat en règim ordinari diürn es realitzarà en el curs que corresponga en cada cas respectant les condicions d’avaluació i promoció del règim ordinari diürn.
5. Alumnat de règim nocturn que s’incorpora a règim a distància.

a) L’alumnat podrà incorporar-se des del règim nocturn al règim de Batxillerat a distància.
b) La incorporació al règim de Batxillerat a distància es realitzarà respectant les condicions d’avaluació i promoció pròpies del règim a distància. En tot cas, l’alumnat només cursarà les matèries no superades amb anterioritat.
6. Alumnat de règim a distància que s’incorpora a règim nocturn.

a) L’alumnat podrà incorporar-se des del règim de Batxillerat a distància al règim nocturn, tant en el model A com en el model B.

b) L’alumnat que opte per aquest canvi de règim haurà d’incorporar-se al bloc, en el cas del model A, o al curs, en el model B, que li corresponga, segons les normes d’avaluació i promoció establides en el règim nocturn. En tot cas, l’alumnat només cursarà les matèries no superades amb anterioritat.

Article 42. Pas del model A al model B o viceversa en el Batxillerat de règim nocturn
1. L’alumnat matriculat en l’etapa en règim nocturn podrà sol·licitar el canvi entre els models A i B. Els canvis corresponents hauran de ser autoritzats per la direcció general competent en matèria d’ordenació de la Conselleria d’Educació, Investigació, Cultura i Esport, segons el procediment i terminis indicats en aquest article.

2. L’alumne o alumna haurà de realitzar la sol·licitud en el centre en què demane la incorporació al nou model. Aquestes sol·licituds podran realitzar-se amb anterioritat al dia 15 de novembre de cada curs acadèmic. El director o directora del centre públic o el titular del centre privat adjuntarà a aquestes sol·licituds un certificat acadèmic expedit pel centre i les remetrà a la direcció general competent en matèria d’ordenació de la Conselleria d’Educació, Investigació, Cultura i Esport, que resoldrà en el termini màxim de tres mesos. Les sol·licituds podran entendre’s desestimades si no es dictara una resolució expressa dins aquest termini.
3. Per a establir els termes en què es realitza el canvi, es consideraran els criteris d’avaluació i promoció específics del Batxillerat en règim nocturn. Així doncs, aquest alumnat no haurà de tornar a cursar les matèries superades i s’incorporarà al bloc o curs que li corresponga, segons les normes de promoció establides en la normativa vigent.

4. L’alumnat podrà sol·licitar el canvi de model d’acord amb els criteris següents:
a) Alumnat del model A que canvia al model B.
a.1) L’alumnat que haja cursat el primer bloc s’incorporarà al primer curs, on només cursarà les matèries de primer no superades anteriorment.
a.2) L’alumnat que haja cursat el segon bloc i no estiga en condicions de promocionar al tercer, es matricularà en el segon curs si no té més d’una o dues matèries del primer curs del model B pendent de superació; en cas contrari, haurà de matricular-se en primer curs.

a.3) L’alumnat que haja cursat el segon bloc i estiga en condicions de promocionar al tercer, s’incorporarà al segon curs, on cursarà les matèries de segon curs no superades anteriorment i, si escau, les matèries pendents de superació del primer curs.
a.4) L’alumnat que haja cursat el tercer bloc i no l’haja superat, s’incorporarà al segon curs, en què es matricularà únicament de les matèries pendents.
b) Alumnat del model B que canvia al model A.
b.1) L’alumnat que haja cursat el primer curs s’incorporarà al segon bloc si té una o dues matèries pendents de superació en el primer bloc; en cas contrari, es matricularà en el primer bloc. En tot cas, l’alumnat tan sols cursarà les matèries no superades amb anterioritat.

b.2) L’alumnat que haja cursat el segon curs es matricularà únicament de les matèries pendents. Una vegada superades, se li concedirà el títol de Batxiller.

Article 43. Proves per a majors de vint anys per a l’obtenció directa del títol de Batxiller
1. L’Administració educativa, en l’àmbit de les seues competències, organitzarà periòdicament proves perquè les persones majors de vint anys puguen obtindre directament el títol de Batxiller, en què es comprovarà l’assoliment dels objectius d’aquesta etapa i el grau d’adquisició de les competències corresponents.
2. Aquestes proves s’organitzaran per matèries, de manera diferenciada segons les modalitats del Batxillerat.
3. Els tribunals constituïts per l’Administració educativa per a la realització de les proves als centres docents en cada convocatòria podran eximir de la realització d’alguna de les proves, tenint en compte la documentació acreditativa de la formació reglada que les persones adultes participants presenten en el moment de formalitzar la inscripció a la prova, d’acord amb les equivalències amb les matèries del currículum oficial de Batxillerat.
4. La qualificació final de l’etapa de Batxillerat per a persones adultes dels participants que superen aquesta prova lliure serà la nota mitjana aritmètica de les qualificacions obtingudes en cadascuna de les matèries de què s’ha examinat i, en els casos de convalidacions, de la nota obtinguda en les matèries del Batxillerat superades en convocatòries anteriors i de la qualificació consignada en les matèries, que conste en la documentació acadèmica dels estudis de Batxillerat cursats amb anterioritat per la persona que es presente en el moment de formalitzar la inscripció a la prova en cada convocatòria.
5. L’Administració educativa vetlarà perquè s’adopten les mesures necessàries per assegurar la igualtat d’oportunitats, no discriminació i accessibilitat universal de les persones adultes amb necessitats educatives específiques per raó de discapacitat auditiva, visual o motriu que es presenten a aquestes proves.

CAPÍTOL V
Documents oficials d’avaluació d’Educació Secundària 
Obligatòria, Batxillerat i formació de persones adultes

Article 44. Relació de documents oficials d’avaluació d’Educació Secundària Obligatòria i Batxillerat
1. Els documents oficials d’avaluació són l’expedient acadèmic, les actes d’avaluació, l’informe personal per trasllat, l’historial acadèmic i, en el cas de l’Educació Secundària Obligatòria, el consell orientador de cadascun dels cursos.
2. Correspondrà a la secretaria dels centres públics i a la direcció dels centres privats garantir l’autenticitat de les dades dels documents oficials d’avaluació, la integritat de les dades que s’hi arrepleguen i la seua supervisió i custòdia, així com l’expedició de les certificacions que se sol·liciten.
3. Els documents oficials d’avaluació seran visats pel director o directora del centre i portaran les signatures autògrafes de les persones a qui corresponga en cada cas. Junt a aquestes, constaran el nom i els cognoms de la persona signant, així com la referència al càrrec o a l’atribució docent.
4. Els documents oficials d’avaluació podran ser substituïts pels seus equivalents, realitzats per mitjans electrònics, informàtics o telemàtics, sempre que quede garantida la seua autenticitat, integritat i conservació i es complisquen les garanties i els requisits establits per la Llei orgànica 15/1999, de 13 de desembre, de protecció de dades de caràcter personal, per la Llei 11/2007, de 22 de juny, d’accés electrònic dels ciutadans als serveis públics, i per tota aquella normativa que la desplegue.

Article 45. Expedient acadèmic d’Educació Secundària Obligatòria i Batxillerat
1. L’expedient acadèmic és el document que arreplega, junt a les dades del centre, les referides a l’alumne o alumna, així com la informació relativa al seu procés d’avaluació.
Els models d’expedient acadèmic d’Educació Secundària Obligatòria i de Batxillerat són els que figuren en l’annex I d’aquesta ordre.

2. Pel que fa a la informació relativa al procés d’avaluació, en les etapes d’Educació Secundària Obligatòria i Batxillerat quedarà constància dels resultats de l’avaluació, de les propostes de promoció i, si escau, de les mesures d’atenció a la diversitat adoptades, així com de les adaptacions curriculars individuals significatives.

3. L’expedient acadèmic s’omplirà després de l’avaluació final de cada curs escolar, amb la signatura del tutor o tutora, el secretari o secretària del centre, o qui en tinga atribuïdes les funcions en el cas de centres privats, i el vistiplau del director o directora.

Article 46. Actes d’avaluació d’Educació Secundària Obligatòria i Batxillerat
1. Les actes d’avaluació recullen la relació nominal de l’alumnat que compon el grup junt amb els resultats de l’avaluació de les matèries i les decisions sobre promoció o permanència.
Les actes d’avaluació s’ajustaran als models que figuren en l’annex II d’aquesta ordre per a l’Educació Secundària Obligatòria i el Batxillerat.
2. El contingut de les actes i el procediment per a la seua extensió, tancament i signatura serà el previst en l’apartat 3 de la disposició addicional sisena del Reial decret 1105/2014.

Article 47. Informe personal per trasllat de centre en Educació Secundària Obligatòria i Batxillerat
1. L’informe personal per trasllat de centre té com a finalitat garantir la continuïtat del procés d’aprenentatge de l’alumnat que es trasllade a un altre centre sense haver conclòs un curs determinat en Educació Secundària Obligatòria o en Batxillerat. Hi conté els resultats de les avaluacions parcials que hagen estat realitzades, l’aplicació, si escau, de mesures curriculars i organitzatives i totes aquelles remarques que es consideren adients sobre el progrés general de l’alumne o alumna.

2. El procediment per a efectuar el trasllat a un altre centre i el contingut de l’informe personal per trasllat és l’establit en l’apartat 7 de la disposició addicional sisena del Reial decret 1105/2014. S’hi inclouran les dades d’identificació del centre i de l’alumne o alumna.
3. Aquest informe serà elaborat i signat pel tutor o tutora, amb el vistiplau del director o directora, a partir de les dades facilitades per l’equip de professorat que impartisca docència a l’alumne o alumna i d’acord amb el model que s’estableix en l’annex V d’aquesta ordre per a Educació Secundària Obligatòria i Batxillerat, i serà remés al nou centre de destinació en un termini no superior a trenta dies naturals.

Article 48. Historial acadèmic d’Educació Secundària Obligatòria i Batxillerat
1. L’historial acadèmic és el document oficial que reflecteix els resultats de l’avaluació i les decisions relatives al progrés acadèmic de l’alumnat dins l’etapa corresponent.
Els models d’historial acadèmic d’Educació Secundària Obligatòria i Batxillerat són els que figuren en l’annex III d’aquesta ordre.
2. L’obertura de l’historial acadèmic s’efectuarà en el moment en què l’alumne o alumna s’incorpore a l’etapa i haurà de figurar-hi el número d’identificació d’alumnat. A aquests efectes, en el moment de l’obertura de l’historial acadèmic, es comprovarà si l’alumne o alumna disposa d’aquest número per a la seua introducció en l’historial; cas de no disposar-ne, la direcció dels centres docents realitzarà els procediments conduents a l’assignació i generació d’aquest número segons el procediment establit en la normativa vigent.

Article 49. Consell orientador d’Educació Secundària Obligatòria
1. El consell orientador és el document mitjançant el qual es comunica als pares i mares o als seus representants legals, en el cas de l’alumnat menor d’edat, i a l’alumne o alumna, una proposta de l’itinerari formatiu més adequat a seguir, així com la identificació, per mitjà d’un informe motivat, del grau d’assoliment dels objectius de l’etapa i d’adquisició de les competències corresponents que justifica aquesta proposta.
El consell orientador s’ajustarà al model establit en l’annex VI d’aquesta ordre.
2. El consell orientador es lliurarà obligatòriament al final de cadascun dels cursos de l’Educació Secundària Obligatòria als pares i mares o als representants legals de cada alumne o alumna.
3. El consell orientador s’inclourà en l’expedient acadèmic de l’alumne o alumna.

Article 50. Mobilitat i trasllat de documents en Educació Secundària Obligatòria i Batxillerat
1. Trasllat de centre dins l’Estat espanyol.
a) Quan l’alumne o alumna es trasllade de centre per a continuar els seus estudis d’Educació Secundària Obligatòria o de Batxillerat, el centre d’origen expedirà els documents següents:
– Una certificació acadèmica que li permeta matricular-se en el nou centre. Quan el trasllat s’efectue sense haver conclòs qualsevol dels cursos, s’acompanyarà aquesta certificació amb l’informe personal per trasllat a què es refereix l’article 47 d’aquesta ordre.
– El centre d’origen remetrà al de destinació, de forma immediata i a petició d’aquest, el corresponent historial acadèmic de l’Educació Secundària Obligatòria o del Batxillerat, fent constar en la diligència corresponent que les dades que conté concorden amb l’expedient que guarda el centre.
b) El centre receptor es farà càrrec de la custòdia de l’historial acadèmic de l’Educació Secundària Obligatòria o del Batxillerat i obrirà l’expedient acadèmic corresponent, en què farà constar les dades de l’informe personal per trasllat.
c) La matriculació adquirirà caràcter definitiu una vegada rebut l’historial acadèmic degudament emplenat.
d) En el cas de trasllat des d’una comunitat autònoma amb llengua pròpia cooficial amb el castellà a un centre de la Comunitat Valenciana, les qualificacions obtingudes en aqueixa matèria tindran la mateixa validesa, a efectes acadèmics, que la resta de matèries del currículum; no obstant això, si la qualificació d’aquesta matèria haguera sigut negativa, no es computarà com a pendent ni tindrà efectes acadèmics.
e) Quan els documents bàsics d’avaluació hagen de produir efectes fora de la Comunitat Valenciana, caldrà ajustar-se al que disposa la Llei 39/2015, d’1 d’octubre, del Procediment Administratiu Comú de les Administracions Públiques.
2. Trasllat de centre a un sistema educatiu estranger.
a) Quan l’alumne o l’alumna s’incorpore a un centre estranger en l’Estat espanyol o en l’exterior que no impartisca ensenyaments del sistema educatiu espanyol, no es traslladarà l’historial acadèmic.
b) Per a facilitar la incorporació als ensenyaments equivalents del sistema educatiu estranger que es tracte, el centre d’origen emetrà una certificació acadèmica de l’alumnat. L’historial acadèmic continuarà custodiat per l’últim centre en què l’alumne o alumna va estar matriculat en previsió de la seua reincorporació futura als ensenyaments del sistema educatiu espanyol, en el mateix o en un altre centre, a què es traslladarà llavors, o fins al seu lliurament a l’alumnat després de la conclusió dels estudis estrangers equivalents a l’Educació Secundària Obligatòria o al Batxillerat.
3. Trasllat de centre amb sistema educatiu estranger a un altre centre amb sistema educatiu valencià.
Quan un alumne o alumna es trasllade des d’un centre amb sistema educatiu estranger a un altre centre del sistema educatiu valencià, caldrà tenir en compte aquestes qüestions:
a) Per a realitzar estudis en qualsevol curs de l’Educació Secundària Obligatòria, l’escolarització d’aquest alumnat es realitzarà atenent l’edat, les circumstàncies, els coneixements i el seu historial acadèmic.
b) En el cas d’haver finalitzat els estudis corresponents de l’Educació Secundària Obligatòria, caldrà sol·licitar a la Delegació o Sotsdelegació del Govern l’homologació del títol d’Educació Secundària Obligatòria a fi de poder continuar els estudis postobligatoris no universitaris.
c) Per a realitzar estudis en el segon curs de Batxillerat, s’haurà de sol·licitar a la Delegació o Sotsdelegació del Govern l’homologació del primer curs de Batxillerat, amb la nota mitjana corresponent a aquest curs.

Article 51. Documents oficials d’avaluació de la formació bàsica de les persones adultes
1. D’acord amb el que prescriuen els articles 15, 16, 17 i 18 del Decret 220/1999, els documents oficials d’avaluació de la formació bàsica de les persones adultes són l’expedient, les actes d’avaluació i els informes d’avaluació individualitzats, a més de la certificació acreditativa dels estudis realitzats.
2. Els annexos amb els models d’actes d’avaluació final de la formació bàsica de les persones adultes, que figuren en l’Ordre de 14 de juny de 2000, queden modificats per allò que estableix l’article 34 d’aquesta mateixa ordre.
Els models d’acta d’avaluació final es realitzaran d’acord amb els models que figuren als annexos XIII.A, XIII.B i XIII.C d’aquesta ordre.

3. Els annexos per a la certificació acreditativa dels estudis realitzats, amb la consignació dels resultats de l’avaluació de cada nivell de la formació bàsica de les persones adultes, tenen com a referència els annexos III, IV i V de l’Ordre de 14 de juny de 2000, amb la particularitat de l’adaptació de l’adés esmentat annex V a allò que disposa l’article 34.3, corresponent a l’avaluació final del segon nivell del cicle II de la formació bàsica de les persones adultes, que tindrà com a models els que apareixen en els annexos XIV i XV d’aquesta mateixa ordre.

4. Pel que fa al consell orientador que, a l’acabament del segon nivell del cicle II de la formació bàsica de les persones adultes, l’equip docent avaluador podrà proporcionar a les persones participants de la formació, els centres de formació de persones adultes elaboraran de forma autònoma el model de document a lliurar.

Article 52. Obligacions administratives dels centres de titularitat privada
1. Els centres de titularitat privada que imparteixen ensenyaments d’Educació Secundària Obligatòria i de Batxillerat hauran de fer ús de l’aplicació Innovació Tecnològica Administrativa per a Centres i Alumnat que la Conselleria d’Educació, Investigació, Cultura i Esport posa a l’abast dels centres educatius.
2. Així mateix, els centres de titularitat privada estan obligats a elaborar els documents per a la gestió de l’avaluació que figuren en aquest mateix capítol, així com a lliurar en temps i forma als centres públics a què es troben adscrits la documentació corresponent sobre avaluació i expedició de títols.

DISPOSICIONS ADDICIONALS

Primera. Procediment d’incorporació de l’alumnat a un curs de Batxillerat del sistema educatiu definit per la Llei orgànica 8/2013, amb matèries no superades del currículum anterior a la seua implantació.
L’Ordre ECD/462/2016 estableix el procediment d’incorporació de l’alumnat a un curs d’Educació Secundària Obligatòria o de Batxillerat del sistema educatiu definit per la Llei orgànica 8/2013 (d’ara endavant sistema educatiu LOMQE), amb matèries no superades del currículum anterior a la seua implantació (d’ara endavant sistema educatiu LOE).
Per consegüent, per a l’etapa de Batxillerat:
1. La promoció del primer curs de Batxillerat al segon es farà en les condicions establides en l’article 19 de l’Ordre ECD/462/2016. A aquests efectes es tindrà en compte el quadre que figura a continuació, així com el bloc d’assignatures a què pertany la matèria corresponent.

Matèries anteriors a la implantació de les modificacions introduïdes en la Llei orgànica 2/2006 per la Llei orgànica 8/2013, segons la seua disposició final cinquena	Matèries posteriors a la implantació de les modificacions introduïdes en la Llei orgànica 2/2006 per la Llei orgànica 8/2013, segons la seua disposició final cinquena
Batxillerat
Troncals
Cultura Audiovisual	Cultura Audiovisual I
Filosofia i Ciutadania	Filosofia
Llengua Estrangera I	Primera Llengua Estrangera I
Llengua Estrangera II	Primera Llengua Estrangera II
Específiques
Ciències de la Terra i Mediambientals	Ciències de la Terra i del Medi Ambient
Ciències per al Món 
Contemporani	Cultura Científica
Tecnologies de la Informació i la Comunicació	Tecnologies de la Informació i la Comunicació I

L’alumnat que, en finalitzar segon curs de Batxillerat del sistema que s’extingeix, haja obtingut avaluació negativa en alguna de les matèries cursades podrà optar per repetir el curs complet, o per matricular-se únicament de les matèries no superades.
2. Alumnat que es matricula de segon de Batxillerat LOMQE únicament amb les matèries de segon de Batxillerat no superades en el sistema educatiu LOE.
Aquest alumnat es matricularà de les matèries de segon de Batxillerat del sistema educatiu LOMQE d’acord amb les situacions següents:

a) Matèria o matèries pendents de segon curs LOE que tinguen idèntica denominació en els ensenyaments LOE i els ensenyaments LOMQE i que estan classificades, en la LOMQE, com a matèries troncals generals: haurà de cursar, en els ensenyaments actuals LOMQE, la mateixa matèria o matèries que tingueren pendents de segon curs.
b) Matèria o matèries pendents de segon curs LOE que tinguen idèntica denominació en els ensenyaments LOE i els ensenyaments LOMQE i que estiguen classificades, en la LOMQE, com a assignatures troncals d’opció o específiques: podrà optar entre una de les dues possibilitats següents:
b.1) Cursar, en els ensenyaments actuals LOMQE, la mateixa matèria o matèries que tingueren pendents de segon curs. En el cas que la matèria pendent de segon de Batxillerat LOE siga Literatura Universal o Llenguatge i Pràctica Musical i s’opte per cursar la mateixa matèria, cursarà Literatura Universal o Llenguatge i Pràctica Musical corresponent a primer de Batxillerat LOMQE.
b.2) Substituir el mateix nombre de matèries pendents per altres, dins de les pertanyents al mateix bloc d’assignatures determinades per a segon curs en l’article 36 del Decret 87/2015, i no cursades prèviament. En el cas de matèries troncals d’opció, si opta per substituir-les per qualsevol altra de la seua elecció haurà de ser a més dins de les pertanyents a la mateixa modalitat i no cursades prèviament.

c) Matèria o matèries pendents de segon curs LOE, amb diferent denominació en la LOMQE i contingudes en l’annex de l’Ordre ECD/462/2016, que ve reflectit en el quadre anterior:
c.1) Matèries pendents que corresponen a troncals generals (és el cas de Llengua Estrangera II): haurà de cursar la corresponent matèria determinada en l’annex esmentat (quadre anterior, -cursarà en aquest cas Primera Llengua Estrangera II).
c.2) Matèries pendents que corresponen a assignatures troncals d’opció o específiques (és el cas de Ciències de la Terra i Mediambientals de la modalitat de Ciències i Tecnologia LOE): podrà optar entre una de les dues possibilitats següents:
c.2.1) Cursar les matèries corresponents determinades en l’annex esmentat (quadre anterior, -cursarà en aquest cas Ciències de la Terra i del Medi ambient, matèria específica LOMQE).
c.2.2) Substituir el mateix nombre de matèries pendents per altres, dins de les pertanyents al mateix bloc d’assignatures determinades per a segon curs en l’article 36 del Decret 87/2015, i no cursades prèviament (és a dir, podrà substituir Ciències de la Terra i Mediambientals per una altra matèria específica de segon de Batxillerat no cursada prèviament).

d) Si està pendent la matèria de segon curs LOE Valencià: Llengua i Literatura II, s’haurà de cursar i recuperar la matèria de lliure configuració autonòmica Valencià: Llengua i Literatura II.
e) L’alumnat que tinga matèries no superades que hagen deixat de formar part de l’oferta educativa establida en el Decret 87/2015 per al Batxillerat (Electrotècnia de segon de Batxillerat de la modalitat de Ciències i Tecnologia, així com aquelles matèries optatives de segon de Batxillerat que han deixat de formar part de l’oferta educativa), les substituirà per altres de la seua elecció entre les assignatures específiques no cursades prèviament i corresponents al mateix curs d’acord amb la regulació establida per l’article 36 del Decret 87/2015 i la seua posterior modificació establida en el Decret 136/2015.

f) En el cas de l’alumnat amb necessitats educatives especials, caldrà tindre en compte les adaptacions curriculars d’accés, metodològiques i d’avaluació realitzades amb anterioritat i al llarg de l’etapa.

3. Alumnat que es matricula de segon de Batxillerat únicament amb les matèries pendents de segon de Batxillerat no superades en el sistema educatiu anterior LOE i que a més tinga matèries pendents de primer de Batxillerat del sistema educatiu anterior LOE.

Per a aquest alumnat, el procediment per a la superació de les matèries de primer de Batxillerat pendent es farà d’acord amb les situacions següents:
a) Matèria o matèries pendents de primer curs LOE que tinguen idèntica denominació en els ensenyaments LOE i els ensenyaments LOMQE i que estiguen classificades, en la LOMQE, com a matèries troncals (generals o d’opció): haurà de cursar, en els ensenyaments actuals LOMQE, la mateixa matèria o matèries que tingueren pendents de primer curs.
b) Matèria d’Educació Física de primer curs LOE: haurà de cursar-se l’assignatura específica d’Educació Física del primer curs de la Llei orgànica 8/2013.
c) Matèria o matèries pendents de primer curs LOE que tinguen idèntica denominació en els ensenyaments LOE i els ensenyaments LOMQE i que estiguen classificades, en la LOMQE com a assignatures específiques: podrà optar entre una de les dues possibilitats següents:
c.1) Cursar, en els ensenyaments actuals LOMQE, la mateixa matèria o matèries que tingueren pendents de primer curs.
c.2) Substituir el mateix nombre de matèries pendents per altres del bloc d’assignatures específiques (excepte Educació Física) determinades per a primer curs en l’article 35 del Decret 87/2015, modificat pel Decret 136/2015, i no cursades prèviament.
d) Matèria o matèries pendents de primer curs LOE, amb diferent denominació en la LOMQE i contingudes en l’annex de l’Ordre ECD/462/2016, segons el quadre anterior:
d.1) Matèries pendents que corresponen a assignatures troncals: haurà de cursar la corresponent matèria determinada en l’annex esmentat (quadre anterior).
d.2) Matèries pendents que corresponen a assignatures específiques: podrà optar entre una de les dues possibilitats següents:
d.2.1) Cursar les matèries corresponents determinades en l’annex esmentat (quadre anterior).
d.2.2) Substituir el mateix nombre de matèries pendents per altres dins el bloc de matèries específiques, determinades per a primer curs en l’article 35 del Decret 87/2015, modificat pel Decret 136/2015, i no cursades prèviament.
e) Si està pendent la matèria Arts Escèniques de primer curs LOE, haurà de cursar-se la matèria troncal d’opció, d’idèntica denominació, corresponent al segon curs LOMQE de la modalitat d’Arts, a més de les que haja de cursar en segon curs de Batxillerat de la modalitat triada.

f) Si està pendent la matèria de primer curs LOE Valencià: Llengua i Literatura I, s’haurà de cursar i recuperar la matèria de lliure configuració autonòmica Valencià: Llengua i Literatura I.
g) L’alumnat que tinga matèries no superades que hagen deixat de formar part de l’oferta educativa establida en el Decret 87/2015 per al Batxillerat (matèries optatives de primer de Batxillerat que han deixat de formar part de l’oferta educativa), les substituirà per altres de la seua elecció entre les assignatures específiques no cursades prèviament i corresponents al mateix curs d’acord amb la regulació establida per l’article 35 del Decret 87/2015 i la seua posterior modificació establida en el Decret 136/2015.
h) En el cas de l’alumnat amb necessitats educatives especials, caldrà tindre en compte les adaptacions curriculars d’accés, metodològiques i d’avaluació realitzades amb anterioritat i al llarg de l’etapa.

4. Alumnat que opte per la repetició de segon curs complet i tinga, a més, matèries no superades de primer curs del sistema educatiu anterior (LOE).
Per a la superació de les matèries de primer curs serà aplicable el que estableix l’apartat anterior.
5. Alumnat que tinga matèries no superades que hagen deixat de formar part de l’oferta educativa establida en el Decret 87/2015 per al Batxillerat.
Les matèries que han deixat de formar part de l’oferta educativa són Electrotècnia de segon de Batxillerat de la modalitat de Ciències i Tecnologia, i les matèries optatives de primer i segon de Batxillerat, llevat de Tecnologies de la Informació I i II i Segona Llengua Estrangera I i II. L’alumnat que tinga aquestes matèries no superades les substituirà per altres de la seua elecció entre les assignatures específiques no cursades prèviament i corresponents al mateix curs d’acord amb la regulació establida pels articles 35 i 36 del Decret 87/2015 i la seua posterior modificació establida en el Decret 136/2015.

Segona. Convalidacions i exempcions
En els documents d’avaluació de l’alumnat eximit de cursar les matèries de Música o altres assignatures específiques o de lliure configuració autonòmica, perquè cursa simultàniament ensenyaments professionals de Música o de Dansa, en l’Educació Secundària Obligatòria i el Batxillerat, es farà constar aquesta circumstància amb l’expressió «CO».
Així mateix, en els documents d’avaluació de l’alumnat exempt de cursar la matèria d’Educació Física, bé perquè cursa simultàniament ensenyaments professionals de Dansa, o per acreditar la condició d’esportista d’alt nivell, d’alt rendiment o d’elit a la Comunitat Valenciana, en l’Educació Secundària Obligatòria i el Batxillerat, es farà constar aquesta circumstància amb l’expressió «ET».

Tercera. Clàusula de no generació de despeses
L’aplicació i execució d’aquesta ordre, incloent-hi a aquest efecte els actes jurídics que es pogueren dictar en desplegar-la o executar-la, no tindran cap incidència en la dotació dels capítols de despeses assignats a la conselleria competent en matèria d’educació, que en tot cas hauran de ser atesos amb els mitjans personals i materials d’aquesta conselleria.

DISPOSICIÓ DEROGATÒRIA

Única
1. Queda derogada l’Ordre de 14 de desembre de 2007, de la Conselleria de Cultura, Educació i Esport, sobre avaluació en Educació Secundària Obligatòria.
2. Queda derogada l’Ordre de 24 de novembre de 2008, de la Conselleria de Cultura, Educació i Esport, sobre avaluació en Batxillerat.
3. Queden derogats els annexos V i VII i modificat parcialment l’annex IX de l’Ordre de 14 de juny de 2000, de la Conselleria de Cultura i Educació.
4. Així mateix, queden derogades totes aquelles disposicions d’igual o inferior rang que s’oposen al que es disposa en aquesta ordre.

DISPOSICIONS FINALS

Primera. Facultat per a l’aplicació i el desplegament
S’autoritza la direcció general competent en matèria d’avaluació i estudis i d’ordenació a dictar totes les disposicions que siguen necessàries per a la interpretació, l’aplicació i el desplegament del que estableix aquesta ordre.

Segona. Entrada en vigor
Aquesta ordre entrarà en vigor l’endemà de la publicació en el Diari Oficial de la Generalitat Valenciana.

València, 4 d’octubre de 2017

El conseller d’Educació, Investigació, Cultura i Esport,
VICENT MARZÀ IBÁÑEZ